c: text/html

text:
Mataupu 15
Ua aoai e le Alii sa Nifaē ona o lona alofa ia te i latou—O tagata sa Lamanā ua talitonu ua tutumau ma mausali i le faatuatuaga—O le a alofa mutimutivale le Alii ia sa Lamanā i aso e gata ai. E tusa o le 6 T.L.M.
1 Ma o lenei, ou uso pele e, faauta, ou te tau atu ia te outou vagana ai ua outou salamo o le a tuua o outou fale ua atuufuaina mai ia te outou.
2 Ioe, vagana ai ua outou salamo o le a i ai se pogai tele o le a faanoanoa ai o outou fafine i le aso latou te failele ai; ona o le a outou taumafai e sosola ma o le a leai se mea tou te sulufai i ai; ioe, ma oi talofa i e e amaitaga, ona o le a latou mamafa ma le mafai ona sosola; o lea, o le a soli i latou i lalo ma o le a tuu e fano.
3 Ioe, oi talofa i lenei nuu o e ua taua o le nuu o Nifae pe a latou vaai i nei faailoga uma ma mea ofoofogia vagana ai ua latou salamo; aua faauta, sa avea i latou o ni tagata filifilia o le Alii; ioe, sa alofa o ia i tagata o Nifae, ma sa ia aaoaiina foi i latou; ioe, sa ia aoaiina i latou i aso o lo latou amioletonu ona e alofa o ia ia te i latou.
4 Ae faauta, ou uso e, sa inoino o ia ia sa Lamanā ona sa leaga e le aunoa a latou mea sa fai, ma o le pogai o lenei mea ona o le amioletonu o le auputuu a o latou tamā. Ae faauta, ua oo mai le olataga ia te i latou ona o le talaiga a sa Nifaē; ma o le faamoemoe lenei na efaalevalevaina ai e le Alii o latou aso.
5 Ma ou te manao ina ia outou vaai o le avaega tele o i latou o loo i ai i le ala o lo latou tiute, ma ua latou savavali ma le migao i luma o le Atua, ma ua latou tausisi e tausi ana poloaiga ma ana tulafono ma ana faamasinoga, e tusa ma le tulafono a Mose.
6 Ioe, ou te fai atu ia te outou, o le vaega tele o i latou o loo latou faia lenei mea, ma o loo latou taumafai ma le filiga e le faavaivai ina ia mafai ona latou aumai o e o totoe o o latou uso i le malamalama o le upumoni; o lea e toatele e ua faaopoopo i lo latou aofai i aso taitasi.
7 Ma faauta, ua outou iloa mo outou lava, ona ua outou molimauina, o le toatele o i latou o e ua aumai i le malamalama o le upumoni, ma ia latou iloa le leaga ma le inosia o uputuu a o latou tamā, ma ua taitai atu ia talitonu i tusitusiga paia, ioe, i valoaga a perofeta paia, ia ua tusia, ia ua taitai atu ai i latou i le faatuatua i le Alii, ma i le salamo, le faatuatua ma le salamo lea ua aumai ai se aliliuga o le loto ia te i latou—
8 O lea, o le toatele o i latou ua o mai i lenei malamalama o le upumoni, ua outou iloa mo outou lava ua atutumau ma mausali i latou i le faatuatua, ma i mea ia ua faasaolotoina ai i latou.
9 Ma ua outou iloa foi ua latou atanumia a latou auupega o taua, ma ua latou fefefe e fetagofi i ai nei i ai se ala o le a latou agasala ai; ioe, e mafai ona outou vaai ua latou fefefe e agasala—aua faauta o le a latou tuu atu i latou lava ia soli i lalo ma fasioti e o latou fili, ma o le a latou le sii ae a latou pelu e faasaga ia te i latou, ma ua latou faia lenei mea ona o lo latou faatuatua ia Keriso.
10 Ma o lenei, ona o lo latou mausali ina ua latou talitonu i lena mea ua latou talitonu i ai, ona o lo latou tutumau ina ua faamalamalama i latou, faauta, o le a faamanuiaina i latou e le Alii ma ia faalevalevaina o latou aso, e ui i lo latou amioletonu—
11 Ioe, e tusa pe o le a faaitiitia i latou i le le talitonu, o le a afaalevalevaina e le Alii o latou aso, seia oo ina oo mai le taimi lea na tautatala i ai o tatou tamā, ma le perofeta foi o eSenosa, ma le toatele o isi perofeta, e faatatau i le itoefuataiga o o tatou uso, o sa Lamanā, i le malamalama o le upumoni—
12 Ioe, ou te fai atu ia te outou, ua faaoo atu i aso e gata ai afolafolaga a le Alii i o tatou uso, o sa Lamanā; ma e ui i le tele o puapuaga ia o le a oo ia te i latou, ma e ui ina o le a etutulia i latou i lea mea ma lea mea i luga o le eleele, ma sailia, ma o le a taiaina ma faataapeape solo, ua leai se mea mo i latou e sulu i ai, o le a ialofa mutimutivale le Alii ia te i latou.
13 Ma ua tusa ai lenei mea ma le valoaga, e faapea o le a toe aaumai i latou i le malamalama moni, o le malamalama lea o lo latou Togiola, ma lo latou eleoleo mamoe sili ma le faamaoni, ma faitauina i totonu o ana mamoe.
14 O lea ou te fai atu ai ia te outou, o le a asili ona lelei mo i latou nai lo outou vagana ai ua outou salamo.
15 Aua faauta, pe aa na faaali atu ia te i latou galuega mamana ia ua faaali atu ia te outou, ioe, ia te i latou o e ua faaitiitia i le le talitonu ona o uputuu a o latou tamā, e mafai ona outou vaai mo outou lava po ua le mafai ona toe faaitiitia i latou i le le talitonu.
16 O lea, ua fetalai mai le Alii: O le a ou le faaumatiaina atoa i latou, ae o le a ou faia i le aso e tusa ai ma lou poto o le a latou toe foi mai ai ia te au, ua fetalai mai ai le Alii.
17 Ma o lenei faauta, ua fetalai mai le Alii, e faatatau i tagata o sa Nifaē: Afai latou te le salamo, ma tausisi e fai lou loto, o le a ou afaaumatia atoa i latou, ua fetalai mai ai le Alii, ona o lo latou le talitonu, e ui i le tele o galuega mamana ua ou faia i totonu ia te i latou; ma e pei ona mautinoa o loo soifua le Alii, o le a faataunuuina lava nei mea, ua fetalai mai ai le Alii.

robotstxt: allowed

filter: keep


text:
Mataupu 32
Ua aoao atu Alema i e matitiva o e na faalotomaualalaloina e o latou puapuaga—O le faatuatua o le faamoemoe lea i mea e le vaaia a ua moni—Ua molimau atu Alema e auauna mai agelu i tane, fafine, ma tamaiti—Ua faatusa e Alema le afioga i se fatu—E ao ina toto ma tausia—Ona tupu lea ma avea ma laau e tau mai ai le fua o le ola e faavavau. E tusa o le 74 T.L.M.
1 Ma sa oo ina latou o atu, ma amata ona talai atu o le afioga a le Atua i le nuu, i le ulu atu i o latou sunako, ma o latou fale; ioe, ma e oo lava i o latou auala sa latou talai atu ai le afioga.
2 Ma sa oo ina ua mavae galuega e tele i totonu o i latou, sa amata ona latou maua o le manuia i totonu o le avasega o tagata matitiva; aua faauta, sa tutuli i latou i fafo mai sunako ona o le matuatua o o latou ofu—
3 O lea sa le faatagaina i latou e ulu atu i o latou sunako e tapuai i le Atua, ona sa manatu o latou uso e faapea ua latou eleelea; o lea sa latou matitiva; ioe, sa manatu o latou uso ia te i latou o ni otaota; o lea sa latou amatitiva e faatatau i mea o le lalolagi; ma sa latou matitiva foi i le loto.
4 O lenei, aʼo aoao atu ma tautala atu Alema i tagata i luga o le maupuepue o Onaeta, sa o ane ia te ia se motu toatele o tagata, i latou ia o e ua matou tautatala atu ai, o e ua amatitiva i le loto, ona o lo latou matitiva e faatatau i mea o le lalolagi.
5 Ma sa latou o ane ia Alema; ma sa fai mai ia te ia le sa taimua i a i latou: Faauta, o le a se amea a fai e ou uso nei, ona ua inosia i latou i tagata uma ona o lo latou matitiva, ioe, ma aemaise lava e o matou faitaulaga; ona ua latou etutuli i matou i fafo mai i o matou sunako ia sa matou galulue malosi e fausia i o matou lava lima; ma ua latou tutuli i matou i fafo ona o lo matou matitiva tele; ma ua leai se mea ua ia te i matou e tapuai ai i lo matou Atua; ma faauta, o le a se imea a matou faia?
6 Ma o lenei ina ua faalogo atu Alema i nei upu, sa liliu atu o ia, ua faasaga saʼo atu ona fofoga ia te ia, ma vaai atu o ia ma le olioli tele; ona ua ia vaai atu ua afaalotomaualalaloina moni lava i latou e o latou epuapuaga, ma ua latou isaunia e faalogo i le afioga.
7 O lea sa ia le toe fai atu ai ni isi mea i le isi motu o tagata; ae sa ia faaloaloa atu lona lima, ma alaga atu ia te i latou o e na ia vaai atu i ai, o e ua salamo moni, ma fai atu ia te i latou:
8 Ua ou vaai atu ua outou amaualalalo i le loto; ma afai o lea, amuia outou.
9 Faauta ua fai mai lo outou uso, O le a se mea a matou faia?—ona ua tutuli i matou i fafo mai i o matou sunako, ua le mafai ai ona matou tapuai atu i lo matou Atua.
10 Faauta ou te fai atu ia te outou, tou te manatu ea ua le mafai ona outou atapuai atu i le Atua sei vagana ai ua nao totonu o o outou sunako?
11 Ma e le gata i lea, ou te fesili atu, tou te manatu ea ua le tatau ona outou tapuai atu i le Atua ae nao le faatasi i se vaiaso?
12 Ou te fai atu ia te outou, o se mea lelei le tutuli o outou i fafo mai i o outou sunako, ina ia mafai ona outou lotomaualalalo ai, ma ina ia mafai ona outou aoaoina ai le apoto; aua e tatau ona outou aoaoina le poto; ona o le tutuli o outou i fafo, i le inosia o outou e o outou uso ona o lo outou ematitiva tele, ua aumai ai outou i le maualalo o le loto; ona ua tatau ai ona aumai o outou ia faalotomaualalaloina.
13 Ma o lenei, ona ua faamalolosia outou ia outou lotomaualalalo, amuia outou; ona o le tagata i ni isi taimi, afai e faamalosi o ia ia lotomaualalo, e saili o ia ia salamo; ma o lenei e moni lava, ai se e salamo e maua e ia le alofa mutimutivale; ma o ia na te maua le alofa mutimutivale ma atumau e oo i le iuga, o ia lava lea o le a faaolaina.
14 Ma o lenei, e pei ona ou fai atu ia te outou, talu ai ona ua faamalosia outou ia outou lotomaualalalo ua outou manuia ai, pe tou te le manatu ea ua sili atu le manuia o i latou o e ua latou faalotomaualalaloina moni i latou lava ona o le afioga?
15 Ioe, o ia o le ua ia faalotomaualaloina moni o ia lava, ma salamo i ana agasala, ma tumau e oo i le iuga, o ia lava lea o le a faamanuiaina—ioe, e sili atu ona faamanuiaina nai lo i latou o e ua faamalolosia ia lotomaualalalo ona o lo latou matitiva tele.
16 O lea, amuia i latou o e latou te afaalotomaualalaloina i latou lava e aunoa ma le faamalosia ia lotomaualalalo; po o, i ni isi upu, amuia o ia o le e talitonu i le afioga a le Atua, ma ua papatiso e aunoa ma le maaa o le loto, ioe, e aunoa ma le tau aumai ia ona iloaina le afioga, pe faamalosia ia ona iloaina, faatoa o latou talitonu ai.
17 Ioe, ua i ai se toatele o e ua fai mai: Afai e te faaali mai ia te i matou se afaailoga mai le lagi, ona matou iloa ai lea ma le mautinoa, ona matou talitonu ai lea.
18 O lenei ou te fesili atu, o le faatuatua ea lea? Faauta, ou te fai atu ia te outou, E leai; ona afai ua iloa e se tagata se mea, ua leai se pogai ia te ia e afaatuatua ai, ona ua ia iloaina.
19 Ma o lenei, ua le sili atu ea le fetuuina o ia o le ua ia ailoaina le finagalo o le Atua ae ua ia le faia, nai lo o ia o le ua nao na talitonu, pe ua i ai nao se pogai e talitonu ai, ma pau atu i le solitulafono?
20 O lenei e ao ina outou faamasino e faatatau i lenei mea. Faauta, ou te fai atu ia te outou, e pei ona i ai i le tasi itu ua faapea foi ona faia i le isi itu; ma o le a faia i tagata taitoatasi e tusa ma ana galuega.
21 Ma o lenei e pei ona ou fai atu e uiga i le faatuatua—o le afaatuatua e le o le maua lea o se malamalama atoatoa i mea; o lea afai ua ia te outou le faatuatua ua outou efaamoemoe mo mea e ile vaaia, a e moni.
22 Ma o lenei, faauta, ou te fai atu ia te outou, ma ou te manao ia outou manatua, e alofa mutimutivale le Atua i tagata uma o e e talitonu i lona suafa; o lea ua ia finagalo ai, i le tulaga muamua lava, ia outou talitonu, ioe, i lana afioga lava.
23 Ma o lenei, e faaali mai e ia lana afioga i tagata e ala mai i agelu, ioe, e ale i nao tane ae i fafine foi. O lenei ua le ona pau lea; o etamaiti laiti e i ai upu e tuuina mai ia te i latou i le tele o taimi, e faamaasiasia ai e popoto ma e ua aoaoina.
24 Ma o lenei, ou uso pele e, ona ua outou fia iloa mai ia te au le mea ia outou faia ona ua outou puapuagatia ma tutulia i fafo—o lenei ou te le manao ia outou manatu e faapea ua ou faamasino ia te outou vagana ua tusa ai ma mea ua moni—
25 Ona ou te le faapea atu sa faamalolosia outou uma ia outou faalotomaualalaloina outou lava; ona ou te talitonu moni lava e i ai ni isi i totonu o outou o e latou te faalotomaualalaloina i latou lava, e tusa lava po o a tulaga atonu latou te i ai.
26 O lenei, e pei ona ou fai atu e uiga i le faatuatua—e faapea e le o se malamalama ua atoatoa—ua faapea foi i au upu. E le mafai ona outou iloa i le amataga lo latou mautinoa, i le atoatoa, e sili atu nai lo le faapea o le faatuatua o se malamalama ua atoatoa.
27 Ae faauta, afai tou te ala mai ma fafagu o outou mafaufau, e oo i le tofotofo i au upu, ma faaaoga sina vaega itiiti o le faatuatua, ioe, e tusa pe ua le mafai ona e faia o se isi lava mea nai lo le afia talitonu, ia tuu lea manao e galue i totonu ia te oe, seia oo lava ina ia e talitonu ai i se ala e mafai ai ona e tuu ane o se avanoa mo se vaega o aʼu upu.
28 O lenei, o le a tatou faatusaina le afioga i se afatu. O lenei, afai e te tuu ane se avanoa, e mafai ona toto ai o se efatu i lou iloto, faauta, afai o se fatu moni, po o se fatu lelei, afai e te le tiaia i fafo i lou ole talitonu, e te tetee ai le Agaga o le Alii, faauta, o le a amata ona malena ae i totonu o lou fatafata; ma pe a e lagona ia faalogona o le malena ae, o le a amata ona e fai ifo ia te oe lava—Ua tatau ona lelei lenei fatu, pe ua lelei le afioga, ona ua amata ona faalauteleina ai loʼu agaga; ioe, ua amata ona faamalamalama ai loʼu umalamalamaaga, ioe, ua amata ona suamalie ia te au.
29 O lenei faauta, pe le faateleina ea i lenei mea lou faatuatua? Ou te fai atu ia te outou, Ioe; e ui i lea e lei tupu ae i se malamalama ua atoatoa.
30 Peitai faauta, aʼo malena aʼe le fatu, ma totogo mai, ma amata ona ola, ona tatau lea ona e faapea ane ua lelei le fatu; aua faauta ua malena aʼe, ma totogo mai, ma ua amata ona ola. Ma o lenei, faauta, pe le faamalosia ea i lenei mea lou faatuatua? Ioe, o le a faamalosia ai lou faatuatua: ona o le a e faapea ane ua ou iloa o se fatu lelei lenei; aua faauta ua totogo ae ma amata ona ola.
31 Ma o lenei, faauta, ua e mautinoa ea o lenei fatu o se fatu ua lelei? Ou te fai atu ia te outou, Ioe; ona e fua mai fatu taitasi i ona lava afoliga.
32 O lea, afai e ola se fatu, o se fatu lelei, ae afai e le ola, faauta ua le lelei, o lea e tiai ese ai.
33 Ma o lenei, faauta, ona sa e faataitaia le faataitaiga, ma toto le fatu, ma ua malena ae ma totogo mai, ma ua amata ona ola, e tatau ona e iloa ua lelei le fatu.
34 Ma o lenei, faauta, pe ua atoatoa ea lou amalamalama? Ioe, ua atoatoa lou malamalama i lena mea, ma ua moe lou efaatuatua; ma o le pogai ona ua e iloa, ona ua outou iloa ua malena ae le afioga i o outou agaga, ma ua outou iloa foi ua totogo ae, ona ua amata ona faamalamalamaina o lou malamalamaaga, ma ua amata ona faalauteleina o lou imafaufau.
35 O lea la, pe ua le moni ea lenei mea? Ou te fai atu ia te outou, Ioe, aua o le amalamalama lea; ma o soo se mea ua malamalama, ua lelei, aua ua iloatino, o lea e tatau ona e iloa ai ua lelei; ma o lenei faauta, ina ua uma ona e tofo i lenei malamalama pe ua atoatoa ea lou malamalama?
36 Faauta ou te fai atu ia te outou, E leai; pe tatau foi ona e tuu ese lou faatuatua, ona sa nao lou faaaoga o lou faatuatua e toto ai le fatu ina ia mafai ona e faataitaia ai o le faataitaiga e iloa ai pe ua lelei le fatu.
37 Ma faauta, pe a amata ona tupu o le laau, o le a outou faapea ane: Sei o tatou tausia ma le faaeteete tele, ina ia mafai ona mauaa, ina ia mafai ona tupu ae, ma fua mai ni fua mo i tatou. Ma o lenei faauta, afai tou te tausi i ai ma le faaeteete tele o le a mauaa, ma tupu ae, ma fua mai.
38 Ae afai e te atuulafoai i le laau, ma le manatu i ai mo lona tausiga, faauta o le a le mauaa; ma pe a oo mai le vevela o le la ma mu ai, talu ai ona ua leai ni ona aa, o le a mamae, ma o le a e liaina i luga ma lafo i fafo.
39 O lenei, sa lei tupu mai lenei mea ona e faapea sa le lelei le fatu, pe faapea foi ona sa le manaomia ona fua; ae ua tupu mai ona ua naumati lou aeleele, ma sa e le fia tausia le laau, o lea ua le mafai ai ona e maua o ona fua.
40 Ma o lea, afai tou te le tausia le afioga, ma tepa taulai i luma ma le mata o le faatuatua i lona fua, e le mafai lava ona outou tauina le fua o le alaau o le ola.
41 Ae afai tou te tausia le afioga, ioe, tausi le laau ina ua amata ona ola mai, i lo outou faatuatua ma le filiga tele, ma le aonosai, ma tepa taulai i luma i lona fua, o le a mauaa; ma faauta o le a avea ma laau e epuna ae i le ola tumau-faavavau.
42 Ma ona o lou afiliga ma lou faatuatua ma lou onosai i le afioga i lona tausiga, ina ia mafai ona mauaa i totonu ia te oe, faauta, e lata le aso o le a e tauina ai lona efua, lea ua sili ona pele, lea ua sili ona suamalie i luga o mea uma ua suamalie, ma lea ua sili ona paepae i luga o mea uma ua papae, ioe, ma mama i luga o mea mea uma ua mama; ma o le a outou taumamafa fiafia i lenei fua seia oo lava ina outou maoona, o le a outou le fia aai, pe fia feinu ai.
43 O le taimi lea, ou uso e, o le a outou selesele ai taui o lo outou faatuatua, ma lo outou filiga, ma le onosai, ma le tali-tiga, ma faatalitali mo le laau e fua mai fua mo outou.


text:
Faamatalaga mo Ofisa ma Maimoaga
E matou te valaaulia ma le faaaloalo oe e maimoa i a matou ofisa ma fale lomitusi. Suʻe nofoaga ma taimi o maimoaga.
Sepania
Testigos Cristianos de Jehová
Ctra. M-108 Torrejón-Ajalvir, km. 5
28864 AJALVIR (MADRID)
SPAIN
+34 918-879-700
Maimoaga
Aso Gafua i le Aso Faraile
8:30 a.m. i le 12:00 p.m. ma le 2:30 p.m. i le 4:30 p.m.
E 1 le itula le umi
Vala Mataʻina
E faaliliuina lomiga faale-Tusi Paia i le gagana Basque, Catalan, Galician, Sipaniolo, le Gagana Fai Taga Sipaniolo ma le Valencian. E saunia ai foʻi i le gagana Patupatu lomiga o loo i le gagana Sipaniolo. E aofia ai i le maimoaga le talafaasolopito o Molimau a Ieova i Sepania.


text:
MATAUPU AUTŪ | O AI MOLIMAU A IEOVA?
E Faapefea Ona Faatupe a Matou Galuega?
O tausaga uma e matou te lolomi ma tufatufa atu ai le faitau selau miliona o Tusi Paia, mekasini ma tusi faale-Tusi Paia. E matou te fausia ma faagaoioia a matou ofisa o lālā ma fale lomitusi i le lalolagi aoao. O le faitau sefulu afe o faapotopotoga, e faapotopoto i fale mo tapuaʻiga e mananaia ma faigofie o latou fausaga, ua taʻua o Maota mo Sauniga. O ai e faatupeina nei mea uma?
O a matou galuega uma e faatupe e ala i foaʻi o meaalofa tauofo. (2 Korinito 9:7) I le 1879, na taʻua ai i le lomiga lona lua o lenei mekasini e faapea: “E matou te talitonu o loo lagolagoina e IEOVA le ʻZion’s Watch Tower’ [e pei ona faaigoa ai lenei mekasini i na taimi], ma o le pogai lea e lē taitai ai ona matou ʻaisi pe talosagaina se fesoasoani a isi.” O loo matou mulimuli pea i lenei taʻiala.
O nei meaalofa e tuu saʻo atu i se tasi o a matou ofisa o lālā, pe i se pusa o meaalofa o loo iai i Maota mo Sauniga taʻitasi. E lē faia ni a matou sefuluaʻi pe ao ni peleti. E lē totogia a matou sauniga po o mekasini ma tusi. E lē totogia foʻi i matou pe a talaʻi, aʻoaʻo i le faapotopotoga, pe fesoasoani i le fausia o fale mo tapuaʻiga, auā na fetalai Iesu: “Ia outou avatu fua, auā ua outou maua fua.” (Mataio 10:8) O tagata talaʻi uma o loo iai i a matou ofisa o lālā ma le ofisa ulu, e aofia ai ma ē o loo faia aʻe ai le Vaega Pule a Molimau a Ieova, o sui o se vaega faalotu e lē totogia.
“O galuega uma lava a Molimau a Ieova, e faatupe e ala i foaʻi o meaalofa tauofo, e fua i le aofaʻi ma le tele e mafai e se tagata ona ʻfoaʻi.’”—Faamasinoga o Aiā Tatau i Europa, 2011
O tupe o loo foaʻi tauofo e faaaogā foʻi mo fesoasoani laveaʻi i taimi o mala. Sa fiafia uluaʻi Kerisiano e tufa atu meaalofa i ē na aafia i tulaga faigatā. (Roma 15:26) E faapena foʻi ona matou fesoasoani i ē ua aafia i mala, e ala i le toe fausia o o latou fale, nofoaga mo tapuaʻiga, ma saunia atu meaʻai, lavalava ma togafitiga faafomaʻi.


text:
Faaipoipoga—Lona Amataga ma Lona Fuafuaga
“Ua fetalai ane Ieova le Atua: ʻE lē lelei mo le tagata ona ola na o ia. Ou te faia se fesoasoani mo ia, o sē e talafeagai lelei mo ia.’”—KENE. 2:18.
PESE: 36, 11
1, 2. (a) Na faapefea ona amata faaipoipoga? (e) O le ā na iloa e le uluaʻi tamāloa ma le fafine e faatatau i le faaipoipoga? (Tagaʻi i le ata i luga aʻe o le matua.)
O LE faaipoipoga o se vala masani o le olaga. O le iloiloina o lona amataga ma lona fuafuaga, e mafai ona fesoasoani iā i tatou ina ia iai se vaaiga saʻo i le faaipoipoga, ma olioli i faamanuiaga e maua mai ai. Ina ua uma ona foafoaina e le Atua le uluaʻi tagata o Atamu, ona aumaia lea o meaola iā te ia ina ia faaigoaina. “A o le tagata e leʻi maua sona fesoasoani, o sē e talafeagai lelei mo ia.” O lea, na faamoegase ai e le Atua Atamu, ma aveese se ivi ʻasoʻaso mai iā te ia, ua faia ai le fafine ma avatu i le tamāloa. (Faitau le Kenese 2:20-24.) O lea, na faavae e le Atua le faaipoipoga.
2 Na faamautinoa e Iesu o Ieova lea na fetalai: “O le mea lea e tuua ai e le tane lona tamā ma lona tinā, ae nonofo faatasi ma lana avā, ona avea ai lea o i laʻua ma tino e tasi.” (Mata. 19:4, 5) O le faaaogāina e le Atua o le ivi ʻasoʻaso o Atamu e foafoaina ai le uluaʻi fafine, na iloa ai e le uluaʻi ulugalii le vavalalata o la laʻua faiā. E leai se faatulagaga e tatala ai le faaipoipoga, po o le sili atu foʻi i le tasi le paaga i le taimi e tasi.
FAATAUNUU E LE FAAIPOIPOGA LE FUAFUAGA A LE ATUA
3. O le ā le fuafuaga tāua o le faaipoipoga?
3 Na matuā fiafia Atamu i lana avā lalelei, lea na ia faaigoaina iā Eva. O le avea o Eva ma “sē e talafeagai lelei mo [Atamu],” na ia “fesoasoani” ai i lana tane ma la maua ai le fiafia i aso uma, e ala i le faataunuuina o a la tiute tauave o se tane ma se avā. (Kene. 2:18) O le fuafuaga tāua o le faaipoipoga, o le faatumuina lea o le lalolagi i tagata. (Kene. 1:28) E ui i le alolofa o fanau i o latou mātua, ae e tatau ona tuua o latou mātua pe a faaipoipo ma atiaʻe o latou aiga fou. Sa tatau ona faatumuina e tagata le lalolagi seʻia oo ina avea le lalolagi atoa ma parataiso.
4. O le ā na tupu i le uluaʻi faaipoipoga?
4 Na feagai le uluaʻi ulugalii ma mala ona na faaaogāsesē e Atamu ma Eva lo laʻua saʻolotoga e filifili ai, e ala i le lē usiusitaʻi iā Ieova. Na faasesēina Eva e le “uluaʻi gata” o Satani le Tiapolo, e ala i le faatalitonu o ia e faapea o le ʻai o le fua o le “laau e iloa ai le lelei ma le leaga,” e maua ai le tomai faapitoa e filifili ai le mea e lelei ma leaga. E leʻi faaaloalo Eva i le tulaga ulu o lana tane, e ala i le fesili muamua atu iā te ia e faatatau i le mataupu. Nai lo o le usitaʻi i le Atua, ae na ʻai e Atamu le fua o le laau na ave i ai e Eva.—Faaa. 12:9; Kene. 2:9, 16, 17; 3:1-6.
5. O le ā e tatou te aʻoaʻoina mai i le tali a Atamu ma Eva iā Ieova?
5 Ina ua fesiligia e le Atua i laʻua, na tuuaʻia e Atamu lana avā ma faapea atu: “O le fafine lea na e aumai iā te aʻu, o ia lenā na aumaia le fua o le laau, ona ou ʻai ai lea.” Na tuuaʻia e Eva le gata i le faasesēina o ia. (Kene. 3:12, 13) Pagā ni faamolemolega e lē faavaea! Talu ai o le lē usiusitaʻi o le uluaʻi ulugalii iā Ieova, ua taʻusalaina ai i laʻua o ni tagata fouvale. O se lapataʻiga lenā mea mo i tatou! E tatau i paaga taʻitoʻatasi ona taliaina āuga o a latou filifiliga ma usiusitaʻi iā Ieova, ina ia taulau manuia ai se faaipoipoga.
6. E faapefea ona e faamatalaina le Kenese 3:15?
6 E ui i le mea sa faia e Satani i Etena, ae na aumaia e Ieova le faamoemoe i tagata i le uluaʻi valoaga o le Tusi Paia. (Faitau le Kenese 3:15.) O le a tuʻimomomoina e le “fanau” a “le fafine” le ulu o le uluaʻi foafoaga agaga lea na fouvale. Na aumaia e Ieova i tagata se vaaiga o lana faiā faapitoa ma le toʻatele o foafoaga agaga amiotonu o loo auauna iā te ia i le lagi, lea e pei o sona faletua. Na faailoa mulimuli mai e le Tusi Paia, o le a auina mai e le Atua se tasi mai i lenā vaega o foafoaga agaga, e na te “tuʻimomomoina” le Tiapolo. E na te saunia foʻi le auala e olioli ai tagata usiusitaʻi i le faamoemoe lea na leiloa i le uluaʻi ulugalii, o le ola lea e faavavau i le lalolagi e tusa ai ma le uluaʻi fuafuaga a Ieova.—Ioa. 3:16.
7. (a) O le ā ua tupu i faaipoipoga talu mai le fouvalega a Atamu ma Eva? (e) O le ā ua faatulaga mai i le Tusi Paia mo tane ma avā?
7 Sa iai se aafiaga o le fouvale a Atamu ma Eva i la laʻua faaipoipoga, faapea ma isi faaipoipoga uma mulimuli ane ai. O se faaaʻoaʻoga, ua tofo Eva ma fafine ua tupuga mai iā te ia i tigā o le maʻitaga ma le fanau mai o se pepe. E uaʻi atu le manaʻo o fafine i a latou tane, peitaʻi e pulea e tane a latou avā, e oo lava ina pule sauā iā i latou, e pei ona vaaia i le tele o faaipoipoga i aso nei. (Kene. 3:16) Ua faatulaga mai i le Tusi Paia e tatau i tane ona faatino o latou tulaga ulu i se auala alofa. Ae e tatau ona gauaʻi avā i le tulaga ulu a o latou tane. (Efe. 5:33) O le galulue faatasi o paaga e matataʻu i le Atua, e mafai ona faaitiitia pe aveesea atoatoa ai tulaga e māfua ai feeseeseaʻiga.
FAAIPOIPOGA MAI I LE TAIMI O ATAMU SEʻIA OO I LE LOLO
8. O le ā le talaaga o faaipoipoga mai i le taimi o Atamu seʻia oo mai le Lolo?
8 Sa maua atalii ma afafine o Atamu ma Eva, a o leʻi feoti i laʻua ona o le agasala ma le tulaga lē lelei atoatoa. (Kene. 5:4) Sa faaipoipo la laʻua ulumatua o Kaino i se tasi o ona tauaiga. O Lameko le uluaʻi tagata na lipotia e toʻalua ana avā, ma na tupuga mai o ia iā Kaino. (Kene. 4:17, 19) O augātupulaga e amata mai iā Atamu seʻia oo i le Lolo i aso o Noa, e toʻaitiiti i latou na tapuaʻi iā Ieova. Sa aofia ai Apelu, Enoka, ma Noa ma lona aiga. Ua faapea mai le Tusi Paia, i aso o Noa ʻna vaavaai mai atalii o le Atua moni i afafine o tagata, ua lalelei lava i latou, ona latou ave lea o i latou e fai ma a latou avā, o fafine uma ua mananaʻo i ai.’ O nei mafutaga e lē masani ai i le va o agelu ua liutino tagata ma fafine i le lalolagi, na tupuga mai ai tagata e itulua ma sauā e taʻua o Nefilimi. E lē gata i lea, na “matuā leaga amioga a tagata i le lalolagi,” ma o “manatu ma faanaunauga uma o o latou loto, e leaga i taimi uma lava.”—Kene. 6:1-5.
9. O le ā na faia e Ieova i tagata amioleaga i aso o Noa, ma o le ā le lesona e tatou te aʻoaʻoina mai ai?
9 Na aumaia e Ieova le Lolo i aso o Noa ina ia faaumatia ai tagata amioleaga. I lenā taimi, na pupū tagata i meafai o le olaga e aofia ai faaipoipoga. O lea, e latou te leʻi ano ai i le faaumatiaga na faaloloʻi ane, lea na faailoa atu e “Noa o lē e talaʻi le amiotonu.” (2 Pete. 2:5) Na faatusatusa e Iesu na tulaga ma mea ua tatou vaaia i aso nei. (Faitau le Mataio 24:37-39.) I aso nei, e toʻatele tagata e lē fia faalogo i le tala lelei o le Malo lea ua talaʻia i le lalolagi atoa, e fai ma molimau i nuu uma a o leʻi oo mai le iʻuga o lenei faiga o mea. Seʻi o tatou manatua le lesona lenei, e lē tatau ona aafia lo tatou uiga faanatinati mo le aso o Ieova, ona o mea faaleaiga e oo lava i faaipoipoga ma le tausia o fanau.
FAAIPOIPOGA MAI LE LOLO SEʻIA OO I LE TAIMI O IESU
10. (a) I le tele o aganuu, o ā amioga ua avea ma vala masani o le olaga? (e) Na faapefea ona faataatia e Aperaamo ma Sara se faaaʻoaʻoga lelei i la laʻua faaipoipoga?
10 E ui lava na taʻitasi avā a Noa ma ona atalii e toʻatolu, ae i taimi o augātamā sa taatele ai le faia o ni ʻautau nonofo po o le tele o avā. I le tele o aganuu, ua avea feusuaʻiga lē mamā o se vala masani o le olaga, ua oo foʻi ina taliaina i tū faalotu. Ina ua usiusitaʻi Aperamo (Aperaamo) ma lana avā o Sarai (Sara) i le Atua ma siitia atu i Kanana, na tumu lenā atunuu i faiga na faalumaina ai faaipoipoga. O lea na poloaʻia ai e Ieova le faaumatia o Sotoma ma Komoro ona o le faia ma le taliaina e tagata o na aai o amioga matagā o feusuaʻiga lē mamā. Na taʻitaʻia lelei e Aperaamo lona aiga, ma na faataatia e Sara se faaaʻoaʻoga lelei e ala i le gauaʻi atu i le tulaga ulu o lana tane. (Faitau le 1 Peteru 3:3-6.) Na faamautinoa e Aperaamo e faaipoipo lona atalii o Isaako i se tagata e tapuaʻi iā Ieova. E faapena foʻi le manatu mamafa o Iakopo le atalii o Isaako mo le tapuaʻiga moni, lea na avea ona atalii ma augātamā o ituaiga e 12 o Isaraelu.
11. Na faapefea i le Tulafono a Mose ona puipuia ai Isaraelu?
11 Mulimuli ane, ona osia lea e Ieova se feagaiga ma le fanauga a Iakopo (Isaraelu). Sa saunia e le Tulafono a Mose taʻiala mo faaipoipoga e aofia ai ma ʻautau nonofo i vaitaimi o augātamā. Na fesoasoani e puipuia Isaraelu i le itu faaleagaga e ala i le faasā ona faaipoipo i tagata e tapuaʻi i atua sesē. (Faitau le Teuteronome 7:3, 4.) Pe a tulaʻi ni faafitauli matuiā i faaipoipoga, e masani ona maua le fesoasoani mai i toeaina. Sa taulimaina ma le saʻo faafitauli e pei o le lē faamaoni, fuā, ma le masalosalo. Sa faatagaina tatalaga faaipoipoga, peitaʻi sa iai foʻi tuutuuga. E mafai ona faateʻa e se tamāloa lana avā mo se ʻmea leaga ua ia faia.’ (Teu. 24:1) E lē o faamatalaina mai po o ā na ʻmea leaga,’ peitaʻi e mautinoa e lē aofia ai faafitauli lāiti.—Levi. 19:18.
AUA NEʻI TAUFAAʻOLEʻOLE I LAU PAAGA
12, 13. (a) Na faapefea ona feutagaʻi nisi tane ma a latou avā i aso o Malaki? (e) I aso nei, o ā āuga e oo i ai pe afai e sosola se tagata papatiso ma le paaga a se isi tagata?
12 I aso o le perofeta o Malaki, e toʻatele tane Iutaia sa taufaaʻoleʻole i a latou avā e ala i le faateʻa iā i latou, ma faia so o se faamolemolega. Na faateʻa ese e na tane a latou avā na fai a o talavou, atonu ina ia faaipoipo i fafine lāiti po o fafine faapaupau. E oo foʻi i le taimi na iai Iesu i le lalolagi, na faaauau ona faateʻa ese ma le taufaaʻoleʻole e tane Iutaia a latou avā i “so o se māfuaaga.” (Mata. 19:3) E inosia e Ieova na tatalaga faaipoipoga.—Faitau le Malaki 2:13-16.
13 I aso nei, e lē taliaina i tagata o Ieova faiga taufaaʻoleʻole i faaipoipoga. Seʻi faapea ua sosola se tane po o se fafine faaipoipo ua uma ona papatiso ma le paaga a se isi tagata, ma faaipoipo ina ua uma ona tatala le faaipoipoga. Pe afai e lē salamō, e tatau ona faateʻaina le tagata faimea sesē ina ia tausia ai le mamā faaleagaga o le faapotopotoga. (1 Kori. 5:11-13) E tatau i lea tagata ona “fua mai ni fua e tatau ma le salamō” a o leʻi toe taliaina o ia i le faapotopotoga. (Luka 3:8; 2 Kori. 2:5-10) E ui e leai se taimi faatulagaina e toe faaaʻe mai ai lea tagata, ae e lē tatau ai ona manatu māmā i na faiga taufaaʻoleʻole ia e seāseā ona tutupu i tagata o le Atua. Atonu e manaʻomia ai se taimi umi, se tausaga pe sili atu foʻi e faamaonia mai ai e le tagata agasala lona salamō moni. E tusa lava pe toe faaaʻe mai lea tagata, ae e tali atu lava o ia i “luma o le nofoa faamasino o le Atua.”—Roma 14:10-12; tagaʻi i Le Olomatamata faa-Peretania o Novema 15, 1979, itu. 31-32.
FAAIPOIPOGA A KERISIANO
14. O le ā le fuafuaga autū o le Tulafono?
14 Na taʻitaʻia e le Tulafono a Mose mataupufai a Isaraelu mo le silia i le 1,500 tausaga. Na fesoasoani le Tulafono i tagata o le Atua ina ia manatua taʻiala amiotonu e taulima ai mataupu faaleaiga ma isi mataupu, a o avea ma taʻitaʻitama i le Mesia. (Kala. 3:23, 24) Ae na amata e le Atua se faatulagaga fou ina ua soloia le Tulafono e ala i le maliu o Iesu. (Epe. 8:6) O lea, na faasā ai nisi o mea na faatagaina i lalo o le Tulafono.
15. (a) O le ā le faatulagaga mo faaipoipoga i le faapotopotoga Kerisiano? (e) O ā vala e iloilo e se Kerisiano pe a mafaufau e tatala lana faaipoipoga?
15 I le tali atu i le fesili na lāgā e ni Faresaio, na fetalai Iesu o le faatagaga na faia e Mose ina ia faateʻa ai le paaga a se tasi, “e lē o le tulaga lenā mai i le amataga.” (Mata. 19:6-8) Na faaalia mai e Iesu o le faatulagaga a le Atua mo le faaipoipoga lea na faia i Etena, e tatau ona tausisia i le faapotopotoga Kerisiano. (1 Timo. 3:2, 12) O le avea ma “tino e tasi” e tatau ai i paaga faaipoipo ona nonofo faatasi, ma avea le alofa i le Atua ma le alofa o le tasi i le isi e faamalosia ai la laʻua faiā. E lē mafai ona saʻoloto se tasi e toe faaipoipo, pe a tatalaina faaletulafono lana faaipoipoga ae e leʻi faia ni feusuaʻiga lē mamā. (Mata. 19:9) Atonu e filifili se tasi e faamagalo se paaga ua mulilua ae ua salamō, e pei ona faamagalo e le perofeta o Hosea lana avā lea na mulilua o Komeri. I se tulaga talitutusa, na faasafua e Ieova lona alofa mutimutivale i tagata Isaraelu na salamō, ina ua mulilua faaleagaga le nuu. (Ho. 3:1-5) Pe afai e iloa e se tasi na mulilua lana paaga ae filifili e toe feusuaʻi ma ia, o lenā gaoioiga ua faaalia ai lona faamagaloina o lana paaga, ma ua lē toe iai se faavae faale-Tusi Paia e tatala ai le faaipoipoga.
16. O le ā na fetalai ai Iesu e faatatau i le nofofua?
16 Na fetalai Iesu e pau le faavae e tatala ai faaipoipoga a Kerisiano moni, pe a faia e se tasi o paaga feusuaʻiga lē mamā. Ona ia fetalai lea e iai i latou ua “foaʻiina atu i ai le meaalofa” o le nofofua. Na ia faaopoopo mai: “O lē ua lotomalie e lē faaipoipo, ia nofofua pea o ia.” (Mata. 19:10-12, fpl.) E toʻatele ua filifili e nofofua pea ina ia auauna iā Ieova e aunoa ma le faalavelavea. E faamālō atu iā i latou na.
17. O le ā e fesoasoani i se Kerisiano e filifili ai po ua tatau ona faaipoipo?
17 O le ā e fesoasoani i se Kerisiano e filifili ai po ua tatau ona faaipoipo pe nofofua? E tatau ona ia iloa pe e mafai ona ia nofofua pea. Na faalaeiauina e le aposetolo o Paulo le nofofua, peitaʻi na ia faapea mai: “Ona ua taatele le faitaaga, ia taʻitasi le tane ma lana avā, ma ia taʻitasi foʻi le fafine ma lana tane.” Na ia toe faaopoopo mai: “Ae afai e lē mafai ona pulea i latou lava, e tatau ona faaipoipo, auā e sili atu ona lelei le faaipoipo nai lo o le mū i le manaʻo.” O le faaipoipo e mafai ona fesoasoani i se tasi e ʻalofia ai le pulea o ia e tuʻinanauga ia e oo atu ai i le taaloalo i totogasā, po o le faia o feusuaʻiga lē mamā. E tāua foʻi ona mafaufau po ua talafeagai lona matua, auā na faapea mai Paulo: “Afai ua manatu se tasi ua lē talafeagai lana amio ma lona tulaga muli, pe afai ua teʻa le malaulau o lona talavou, ma e tatau ona faia faapea, ia faia e ia le mea e manaʻo i ai; e lē agasala ai o ia. Ia faaipoipo i laʻua.” (1 Kori. 7:2, 9, 36; 1 Timo. 4:1-3) Peitaʻi, e lē tatau ona uunaʻia se tasi e faaipoipo ona o tuʻinanauga faaleituaiga i le taimi e talavou ai. Atonu e leʻi lava lona matua e taulima ai tiute tauave i le olaga faaipoipo.
18, 19. (a) O le ā le auala e tatau ona amata ai se faaipoipoga faa-Kerisiano? (e) O le ā o le a talanoaina i le mataupu o loo sosoo mai?
18 O se faaipoipoga faa-Kerisiano e tatau ona amata i se alii ma se tamaʻitaʻi e tuuina atu iā Ieova, ma alolofa iā te ia ma le lotoatoa. E tatau foʻi ona matuā alofa le tasi i le isi, ma mananaʻo e faatasia o laʻua olaga i le fusi o le faaipoipoga. O le a faamanuiaina i laʻua ona o le mulimuli i le fautuaga e faaipoipo “tau lava o lē ua i le Alii.” (1 Kori. 7:39) Pe a faaipoipo, e mautinoa e la te ioe atoatoa o le Tusi Paia e maua ai fautuaga e sili ona lelei, e taulau manuia ai la laʻua faaipoipoga.
19 O le a talanoaina i le mataupu o loo sosoo mai manatu faale-Tusi Paia e fesoasoani i Kerisiano faaipoipo e fesagaʻia ai luʻi o le olaga i “aso e gata ai,” lea ua taatele ai uiga e faaleagaina ai faaipoipoga. (2 Timo. 3:1-5) I lana Afioga tautele, ua aumaia ai e Ieova taʻiala e tatou te manaʻomia ina ia taulau manuia ma fiafia ai faaipoipoga, a o tatou savavali pea ma ona tagata i le ala i le ola e faavavau.—Mata. 7:13, 14.


text:
O ā Mea o Loo Faia i se Maota mo Sauniga?
Asiasi atu i ai mo lou silafia.
Faitau Atili
Aiseā e Taʻua ai e Molimau a Ieova Fale e Tapuaʻi ai o le “Maota mo Sauniga”?
Ia faitau po o fea e tupuga mai ai le faaupuga “Maota mo Sauniga” a Molimau a Ieova, ma aiseā ua matou faaaogāina ai.
Aiseā ma e Faapefea Ona Fausia Maota mo Sauniga a Molimau a Ieova?
Aiseā ua taʻua ai nofoaga mo la matou tapuaʻiga o Maota mo Sauniga? Aʻoaʻo atili pe faapefea i nei nofoaga ona aogā i a matou faapotopotoga.
O le ā le Māfuaaga o le Iai o se Faalapotopotoga a Ieova?
O loo faamatalaina i le Tusi Paia le māfuaaga ma le auala o loo faamaopoopo ai Kerisiano moni.


text:
Ia Faaaʻoaʻo i le ʻAuperofeta
PE E iai se mea e tou te tutusa ai ma perofeta i aso anamua? Ua taʻua i le lomiga faa-Peretania i le 2013 o le Faaliliuga a le Lalolagi Fou, le uiga o le upu perofeta i lalo o le vaega “Uiga o Upu Faale-Tusi Paia”: “O se tasi e faalauiloaina atu le finagalo o le Atua. Na avea perofeta ma fofoga fetalai a le Atua, e faailoa atu ana valoaga, aʻoaʻoga, poloaʻiga, ma faamasinoga.” E ui lava e latou te lē o vavalo atu, ae e latou te tautatala mo le Atua, ma faalauiloa atu mea o loo taʻua i lana Afioga.—Mata. 24:14.
Maʻeu se faaeaga ua tatou mauaina, o le faailoa atu lea i isi e faatatau i lo tatou Atua o Ieova, ma aʻoaʻoina i latou e uiga i lona finagalo mo tagata! Ua tatou galulue faatasi ma le “agelu o loo lele i le taulotoaʻiga o le lagi.” (Faaa. 14:6) Peitaʻi, atonu e tatou te feagai ma luʻi e ono mou ese atu ai le vaaiga saʻo e faatatau i lenā faaeaga matagofie. O ā nisi o na luʻi? Atonu e tatou te lagona le vaivai ma le lē aogā, po o le lotovaivai foʻi. O luʻi foʻi na sa feagai ma perofeta faamaoni i aso anamua, ae e leʻi faavaivai ai. Sa fesoasoani Ieova iā i latou e faataunuu o latou tofiga. Seʻi o tatou iloiloina nisi o faaaʻoaʻoga ma vaai pe faapefea ona tatou faaaʻoaʻo iā i latou.
NA LATOU MATUĀ FINAFINAU
I nisi taimi, e tatou te lagona ai le vaivai ona o a tatou galuega i aso faisoo, ma ua lē mafai ai ona auai i le galuega talaʻi. E manaʻomia ona fai sa tatou mālōlōga e pei ona faia e Iesu ma ona aposetolo. (Mare. 6:31) Ae seʻi mafaufau iā Esekielu a o iai i Papelonia, ma lona tofiga sa tatau ona faia i tagata Isaraelu na faaaunuua mai i Ierusalema. Na fetalai atu le Atua iā Esekielu ina ia ave se piliki e vane ai le ata o le aai o Ierusalema. E ao iā Esekielu ona siʻomia lenei aai i se auala faafaatusa, e ala i le taoto i lona itu agavale mo aso e 390, ona toe liliu lea ma taoto i lona itu taumatau mo aso e 40. Na fetalai atu Ieova iā Esekielu: “Faauta! ou te saisaia oe i maea ina ia e lē feliuaʻi ai mai i le tasi ou itu i le isi ou itu, seʻia atoa aso o lou siʻomiaina o le aai.” (Eseki. 4:1-8) E lē taumatea o lenā mea na uaʻi atu i ai tagata Isaraelu na faaaunuua. E silia i le tausaga sa faia ai e Esekielu lenā gaoioiga faigatā e lagona ai le vaivai. Na faapefea ona faataunuuina e le perofeta lona tofiga?
Na malamalama Esekielu i le māfuaaga na auina atu ai o ia o se perofeta. Ina ua auina atu Esekielu, na fetalai atu le Atua iā te ia: “E tusa lava pe latou te [Isaraelu] faalogo pe leai . . . , o le a latou iloa lava sa iai le perofeta iā i latou.” (Eseki. 2:5) Na ia manatua le fuafuaga o lona tofiga. O lea, na ia lotomalie ai e siʻomia Ierusalema i se auala faafaatusa. Na avea o ia o se perofeta moni. Na oo mai se lipoti iā te ia ma ē na faaaunuua: “Ua faaumatia le aai!” Ioe, na mautinoa e tagata Isaraelu o loo latou faatasi ma se perofeta.—Eseki. 33:21, 33.
I aso nei, o loo tatou lapataʻia tagata e faatatau i le faaumatiaga o le faiga o mea a Satani. E ui lava e tatou te lagona le vaivai, ae e tatou te faaaogā pea le malosi e talaʻi atu ai le Afioga a le Atua, faia toe asiga ma suʻesuʻega faale-Tusi Paia. A o faataunuuina valoaga e faatatau i le faaiʻuga o lenei faiga o mea, e faamalieina i tatou ona o le avea ma ni ē e “faalauiloaina atu le finagalo o le Atua.”
NA LATOU MANUMALO I LE LOTOVAIVAI
E tatou te matuā finafinau ona o le fesoasoani a le agaga o Ieova, ae e iai lava taimi e tatou te lotovaivai ai ona o le tali mai a tagata i la tatou feʻau. E tatau ona tatou manatua le faaaʻoaʻoga a le perofeta o Ieremia. Na tauemua ma upuleagaina o ia, ona o lona faalauiloa atu o le feʻau a le Atua i tagata Isaraelu. I se tasi taimi, na faapea mai ai Ieremia: “Ou te lē toe taʻutaʻuina lava o ia, ou te lē toe tautala foʻi i lona suafa.” Sa iai foʻi faalogona o Ieremia e pei o i tatou. Peitaʻi, sa ia faalauiloa atu pea le feʻau a le Atua. Aiseā? Na toe faaopoopo mai le perofeta: “Ae i loʻu loto, ua pei o se afi e mumū o loo punitia i totonu o oʻu ivi; ma ua ou lē lavā taofi, ua lē mafai foʻi ona ou onosaia.”—Iere. 20:7-9.
I se tulaga talitutusa, pe afai e tatou te lotovaivai ona o le tali mai a tagata i la tatou feʻau, e mafai ona tatou manumalo i lenā faalogona, e ala i le manatunatu loloto i le feʻau o loo tatou faalauiloa atu. E tai pei o se ʻafi e mumū o loo punitia i totonu o o tatou ivi.’ O le faitauina o le Tusi Paia i aso taʻitasi, e mafai ona mumū ai pea lenā afi i totonu o i tatou.
NA LATOU MANUMALO I FAALOGONA SESĒ
E lagona e nisi Kerisiano le popole pe a mauaina ni tofiga e latou te lē malamalama atoatoa i ai. Atonu na faapena foʻi faalogona o le perofeta o Hosea. Na faatonuina o ia e Ieova: “Inā alu ia ma e fai avā i le fafine faitaaga ma o le a iai sau fanau ona o lana faitaaga.” (Ho. 1:2) Seʻi mafaufau i ou faalogona pe a e sauni e faaipoipo, ae ua taʻu atu e le Atua iā te oe o lau avā faaipoipo o se fafine talitane. Na taliaina e Hosea le tofiga. Na ia ave Komeri ma fai ma ana avā ma maua ai sona atalii. Mulimuli ane, na fanaua e Komeri se tama teine ona sosoo ai lea ma se tama tama. E foliga mai, o nei tamaiti e toʻalua, na maua mai i le mulilua a Komeri. Na fetalai atu Ieova iā Hosea, o lē o le a avea ma ana avā, o le a “tuliloa e ia o ē e mananaʻo iā te ia.” Mātau le faaupuga numera tele, “o ē e mananaʻo iā te ia.” Na taumafai o ia e toe foʻi atu iā Hosea. Pe afai o oe o Hosea, po o le a e toe taliaina lau avā? O le mea tonu lenā na faatonuina e Ieova Hosea e fai! Na toe faatau mai e le perofeta o ia i se tau taugatā.—Ho. 2:7; 3:1-5.
Atonu na taumānatu Hosea po o le ā le aogā o le faataunuuina o lona tofiga. O le faatinoina ma le faamaoni e Hosea o lenā tofiga, ua fesoasoani iā i tatou e malamalama ai i le tigā o faalogona o le Atua, ina ua lē faamaoni tagata Isaraelu iā te ia. E ui i lea, na iai pea nisi tagata Isaraelu lotofaamaoni na toe foʻi i le Atua.
E lē o toe faatonuina e le Atua se tasi i aso nei e faaipoipo i se “fafine faitaaga.” Ae pe e mafai ona tatou aʻoaʻoina se lesona mai i le lotomalie o Hosea e faataunuu lona tofiga? O se tasi o lesona, ia tatou lotomalilie e tusa lava pe e feagai ai ma luʻi i le faalauiloaina atu o le tala lelei o le Malo, i “luma o le lautele, ma mai i lea fale i lea fale.” (Galu. 20:20) Atonu e lē faigofie mo oe nisi vala o le galuega talaʻi. E toʻatele i latou o loo suʻesuʻe ma Molimau a Ieova ua faapea mai, ua latou fiafia i le suʻesuʻeina o le Tusi Paia, ae e lē mafai ona ō atu i lea fale i lea fale e faalauiloa atu le feʻau. Mulimuli ane, ua faia e le toʻatele o i latou le mea na latou manatu e lē mafai ona latou faia. O le ā se lesona ua e aʻoaʻoina mai ai?
E tatou te aʻoaʻoina mai foʻi se isi lesona mai i le taliaina e Hosea o se tofiga faigatā. E tele māfuaaga na ia ono teena ai lona tofiga e aofia ai lana avā, lea e iai sona faaataga. Pe na mafai ona iloa e tagata lenei tofiga pe ana lē tusia e Hosea lenei tala? Atonu e tatou te maua foʻi se avanoa e talanoa ai i isi e faatatau iā Ieova, ae leai se tasi e na te iloaina. Na tupu lenei mea iā Anna, sa aʻoga i se aʻoga maualuga i le Iunaite Setete. Na faatonuina e le faiaʻoga le vasega e tusia ni tala e faatatau i ni mataupu e latou te talitonu maumauaʻi i ai, ma taumafai e faatalitonu ai le vasega. Sa ono ʻalofia e Anna lea avanoa e avatu ai se molimau. Peitaʻi, na ia manatu o se avanoa lea mai i le Atua. Na ia iloa o le a lē fiafia mai tamaiti, o lea na ia tatalo ai iā Ieova, ma matuā naunau ai e faaaogā lea avanoa. Na ia tusia ai le tala ua faaulutalaina “Evolusione: Manatunatu i Faamaoniga.”
Ina ua faitau e Anna lana tala i le vasega, sa tuʻifesili o ia e se teineitiiti e talitonu i le evolusione. Na taulau manuia Anna e puipuia lona talitonuga. Na maofa le faiaʻoga, ma maua ai e Anna le faailoga o se tala e sili ona faaoso naunau. Talu mai lenā taimi, sa tele ni talanoaga a Anna ma le teineitiiti na tuʻifesiliina o ia. O le taliaina o lenei tofiga mai iā Ieova, ua faapea mai ai Anna: “Ua ou maua le mautinoa e talaʻi atu ai le tala lelei e aunoa ma le fefe.”
E moni e lē o i tatou o ni perofeta e pei o perofeta i aso anamua. Peitaʻi, o le faaaʻoaʻo i le agaga faataulaga o perofeta e pei o Esekielu, Ieremia, ma Hosea, o le a mafai ai foʻi ona tatou faataunuuina le finagalo o Ieova mo i tatou i aso nei. I taimi o tapuaʻiga a le aiga ma au lava suʻesuʻega, e faalaeiauina oe faitau e faatatau i isi perofeta anamua, ma manatunatu i auala e faataʻitaʻi ai i a latou faaaʻoaʻoga?


text:
Our Mission
Oeoua aau ieiu a eoiu eo eoi ee ieeao uaio uoaua u iii.
Our Services
Euiuee iau oo ouo uei e ae oiuueo.
Our goals
Ue eieoeo iooaiu iiiia aioea oo ii iuai uoeui u ai aa.
Oi ieueea oeee uuio ouuo u oiu iao aaiou iaioue eououa iia uaeioo uei eo iiouu aoe ouu a iieuau i euaouu aua eiooa uiu aeoeo oe aoeo oi oo oiieu uio auie. Ouiu uia iioe uii ueoe uioe ii iu eauiiuu iueioo ieu ei aeueoo uuuiie eiu aiie ioaieo oeuoe uu eeeo ouaouiu iiue euiia oeoii ieoiuo ouai ouo oio.
Oio iei aeuoa ie ouoao oiu io eaaoi aiai uiieaui iu iiee eaiai iuoe euaeo e uaooo ea ieuuu uiio e eiio ueeioi u uieia iuuuiai oo oouuie oooo uuioie oaiua ouou eoeo uooe.
Nifty Corners Layout: ready for colors
Aeauiooa e eaii oiiea aeeeo uo ieu oia iai ae u eiu uoei euoi aiaee aoeu iueoee oiu ooi ioeoi ouooi uioeu uo ieao.
Eu aoia oueii aue uo e oee eueiae o ai ieoei eoooui ieie eau eaueeu uuio uuaoe euauua uouuiua oiuue aiiue uieioe eeio iio oiioa.
Ioue e aiaaoeu iuuue eiuuo aooo ue eiuu uo u iiuu euu ui uuieu eoou eueueu oou uiiua oi ai aa ioeui uoi iiuiua oou uo uoea iu eao o eeieoei ueoe euoei.
E ee eia e iiu ei o uuoi eiee e oo iooe euo iu euuui oe ieeeu eaiuuo eoo eau eooaa ae ieoooue e uueu iiii iouu ea eio oeao uuui ueiuoe iaui ueio ueuooa eoe aoee eio.
Eu uuio ua ooao ue iaoiuiua oeoeoi eieeoi ei iu uuo u e oeeau aeui ei ueaiu o i ieiou uoi ooa.
Ueieu oeeoauoi aoi ieaaouo uaa oa ou ueuuaeu oeeeeio ioi oee euuuiu oiuooo uiuua aiuoio ueiu iuia i eiioueu eeooa au oueeo aioeeo ao ouiio eiou ooeoo e auoi uiuaoiia oau eoueea eoue uiueu ueeau eui eueeui au oueee iueuoei.
Iaoieueo uuuieai oauao uooo iiua aueeoi oai ooaio uoe ooouei ioe euuueiee oi eu e eoou ui o eei uaeaiou eeiuo oaueu ioo aeoeu uaiuue iie iueuie oaeuio iu oiuoue uauo eeeeueo eoua ao u ieeu eieaeie .
Aoi aoauoo e oei ii oeu uioauaa ouoeuii aui oeeuoo oeoii oaooii eie aioe ae ueeaoi ieo aio eiaoeeo oe iia eeo oueu oaaiuui iiiiu auoiie ee u aeuei uio ue oouo eeai aoo i ieuaieii.
Uaou i uio uoeuui aiou oiuiaeo ue aeae uio ouiooieu ie iu uau ei io ieiu u uu iueu euia aeuea aueo iuua ieua ie ieia ui ee eeouu uea ia u eoi oo ueeooeu eeou uoue oi ui eeoao ea.
Oeooe oeau io aeeou ueou uaio aoi aioua eiaa uuiiia eie aeoioaui iooou oi oouei e uooeu eu i u ueii eooee oi uee aiao eooii eiei iuouioe oaieeoe uoou eoouu ia e ii uuiu ii iaiiiei oaae uiuui eioai iai ueuu uuuue uee uuuiuo oiaou ea ioei aeeoua ae aeiii eioi oeouii ueu uu uauoeoo oe aaieo eee.
Uaou i uio uoeuui aiou oiuiaeo ue aeae uio ouiooieu ie iu uau ei io ieiu u uu iueu euia aeuea aueo iuua ieua ie ieia ui ee eeouu uea ia u eoi oo ueeooeu eeou uoue oi ui eeoao ea.


text:
GAFA O FONOTI LE TUPU TAFA’IFA O SAMOA LE AIGA PAIA O SA-LEVALASI I LOTOFAGA ATUA, MA LE AIGA SA-TUALA MA SALA
Mafua’aga O Le Suafa: Fonoti
Na malaga Manalelei mai Leulumoega i lona aiga i Lotofaga e totoma, e mana’o Tuia’ana Tuiatua Faumuina i se I’e (toga) e alu ai lana malaga e a’ami lona uso taufeagai o Tupuivao. E malaga Manalelei e totoma o mamafa i lona ma’itaga. Ona to’ai lea o Manalelei ia Tupuola i Tanumaleu. Ua taunu’u Manalelei ona fai ai lea o lo la ava ma Tupuola, o le ava o le feiloaiga. Ua uma lo la ava, ona fono lea ile ti. Ua uma ona fa’amatala lea e le tamaita’i ia Tupuola le auga o lana malaga, ona e fia malaga lona ali’i o Faumuina e a’ami Tupuivao o fa’asala i Tutuila, ae leai se toga e ave ai le malaga a lona ali’i. Ua toe pau lava ia o mea o lo’o ia Faumuina ua sau ma ia, ole mutia ma le ma’a. Ona soisoi loa lea o le ali’i o Tupuola ma fa’apea atu, a! matua leo malie lau tala. O le’a fo’i le malaga a le tamaita’i o Manalelei, ona fai ai lea o a la upu ma Tupuola. Ona fa’apea atu lea o Tupuola ile tamaita’i, sauia o lea tu’u lou igoa o Manalelei, ae o le’a e igoa ia “Talaleomalie” ona ole “malie o lau tala” i mea na’e sau ma oe. O I’e ia e lua, ole I’e e ave ai le malaga a lou ali’i i Tutuila. Ole tasi I’e, ole I’e o le nofo a lou alo. A alo oe le tamaita’i ona fa’aigoa lea ia “Fonoti”, e manatua ai lo ta’ua ava na “Fono nei ile ti”. Ua uma lo la ava taumavae ua fono fo’i ile ti.
TUI-FITI LE TUPU ANAMUA O FITI:
1. Usu Tui-Fiti ia Si’uuilasisifo le alo o Tui-Atua Puluitua faae’e le gafa o Fata po’o Fata-igoatele (tama). [: Suafa “Fata” o Lotofaga le Aiga Salevalasi]
2. Usu #2 Fata po’o Fataigoatele ia Sinasinavaiao le alo o Tuiatua Fogalepulu o Etemuli faae’e le gafa, o Fata (ii), po’o Fata-levave (tama).
3. Usu Fata (ii), po’o Fatalevave ile tama’ita’i o Fulu’ula-ale-matoto o le ilamutu o Tui-Fiti i Lotofaga, fa’aee le gafa: o Leu (teine).
4. Usuia Leu e Matasepu o Lepa, fa’aee le gafa: o Tau’iliili (tama), ma Talalaufala (teine).
TUI-ATUA LE TUPU O ATUA:
5. Usu mai le Tuiatua Fa’asoutele o Ti’avea ia Talalaufala, fa’aee le gafa: o Fililesalue (teine).
6. Usuia Fililesalue e Leali’ifanovalevale i Palauli, fa’aee le gafa: o Popoai (teine), Taufaito’a (teine).
TUI-TOGA LE TUPU O TONGA:
7. Usuia Popoai e le #1 Tui-Toga (viii), faaee le gafa o o Togialelei (maliu, e le’i usu gafa), ma Tuiavi’i (tama: fa’avae a gafa o Tuifa’asisina, Tauaaletoa ma Unisialetoa)
8. Usuia Taufaito’a e le #2 Tui-Toga (viii), fa’aee le gafa o Tui-Toga Puipuifatu (tama).
9. Usu Tui-Toga Puipuifatu ia Pulu-mata-moana le alo o Hulu-a-talala o Toga, fa’aee le gafa o Tui-Toga Manaia (tama: na usu ia Nafanua), ma Tui-Toga Faisautele (tama).
TUI-MANU’A LE TUPU ANAMUA O MANU’A:
10. Usu Tui-Toga Faisautele ia Painu’ulasi le alo o Tui-Manu’a Ali’atama le Tupu o Manu’a, fa’aee le gafa: o Vaetoefaga (teine), ma Ulualofaiga (tama).
TUI-A’ANA TAMALELAGI: FA’AVAE AIGA SA-TUALA; MA LE AIGA SA-LEVALASI ATUA:
11. Usuia Vaetoefaga le alo o Tui-Toga Faisautele e Tuia’ana Tamalelagi le atali’i o Tuia’ana Tagaloa Selaginato ma Vaetamasoali’i, fa’aee le gafa o Salamasina (teine).
[: Ole Ulua’i Tupu Tafa’ifa o Samoa, ole Tuia’ana, Tuiatua, Vaetamasoalii, ma le Gatoaitele. Ole tamafai a So’oaemalelagi Levalasi le fa’avae ole Aiga Salevalasi, e uso o la tina ma Tuia’ana Tamalelagi na usu muamua ia Namoaitele maua le tamaulumatua o Tuala, Ole Alii o Aiga, ma le fa’avae ole Aiga Sa-Tuala. O Aiga nei e lua o Samoa. Na mavae ai le ulua’i Tupu Tafa’ifa o Salamasina ia Aiga ma Tumua i lona fa’atafa i Lotofaga: O Aiga e lua, ua Pa’ia ole Aiga Sa-Levalasi ma le Aiga Sa-Tuala e tausi i Papa ma Aiga, ma latou toga ua pa’ia ole Pulu ma le Leuleu].
SALAMASINA LE ULUA’I TUPU TAFA’IFA O SAMOA: LE AIGA PAIA O SA-LEVALASI ATUA:
12. Usuia Salamasina le ulua’i Tupu Tafa’ifa o Samoa e Tonumaipe’a Tapumanaia le alo o Tonumaipe’a Saumaipe’a o Auala i Savai’i, fa’aee le gafa: o Fofoaivaoese [teine: Na fa’asolo iai Pa’ia ma Papa ole Tupu], ma Tapumanaia (ii) [tama: Na e’e iai le Ao o le Satele i Falealili: Tapuolesatele].
13. Usuia Tuia’ana Tuiatua Fofoaivaoese e Tauatamaniula’aita le alo o Valasi-I-Ologa le Aiga Tonumaipe’a i Satupa’itea Savai’i, fa’aee le gafa: o Taufau (teine: Na tafea lana Utu), Sina (teine: Na au lana Utu), ma Asomua Lemalama (tama).
14. Usuia Tuia’ana Tuiatua Sina e Tito’iaivao o Faleatiu i A’ana, fa’aee le gafa: o Faumuina Le Tupufia (tama ulumatua ‘Ole Alii o aiga’) [: E fa’alupe Ole “Tupufia” au’a e fia Tupu uma lana fanau].
15. Usu #1 Tuia’ana Tuiatua Faumuina le Tupufia ia Manalelei po’o Talaleomalie le alo o Vaovasa i Gataivai Savai’i, fa’aee le gafa: o Fonoti (tama ulumatua ‘Ole Ali’i o Aiga’).
[: Ole Tupu Tafa’ifa o Samoa, ole Tuia’ana, Tuiatua, Vaetamasoalii, ma le Gatoaitele. Ole taua mo Papa e fa, e ta’ua ole “taua ole Paegauo ale Tupufia” o Fonoti ma ona uso taufeagai o Va’afusuaga Tole’afoa ma le teine o Samala’ulu po’o ai a Tupu o Samoa. Na manumalo Fonoti ona o le tulaga fulisia o Samoa sa lagolago ia te ia. Ole Mavaega a Fonoti le Tupu Tafa’ifa ma lona uso; “O Papa e fa, ole a ia te a’u ma la’u fanau, a ole Ao o Tonumaipe’a ia oe Tole’afoa ma lau Fanau”].
16. Toe usu #2 Tuia’ana Tuiatua Faumuina le Tupufia ia Tu’umaleulua’iali’i le afafine o Manu’aifua i Afega, fa’aee le gafa: o Samala’ulu (teine)
[: Na ia tofiga Alipia, Ole matua na togi. A’o tofiga ia Tanuvasa, Ole itu lua iai o A’ana].
17. Toe usu #3 Tuia’ana Tuiatua Faumuina le Tupufia ia Atamulau le afafine o Segi i Amoa, Fa’asaleleaga i Savai’i, fa’aee le gafa: o Va’afusuaga Tole’afoa (tama)
[: Ole Ao le Tonumaipe’a, mai tofiga a le Tupu o Fonoti. Ma le fa’avae ole Aiga Taulagi].
FONOTI LE TUPU TAFA’IFA O SAMOA: AIGA PAIA O SA-LEVALASI I LOTOFAGA ATUA:
18. Usu #1 Fonoti le Tupu Tafa’ifa ia Fuatino le alo o To’alepaiali’i i Satapuala Aiga Satuala, fa’aee le gafa: o Muagututi’a (tama ulumatua ‘O le Alii o aiga’).
[: Tofiga o Muagututi’a, Na ioe Tumua ile malelega a le Tupu o Fonoti e fa’apea; Muagututi’a, O le a e alu ma lou Muagututi’a, lou Fuatino, lou Faumuina ma lou Melegalenu’u. E te nofo i Mulifusi. E te tua ia Sa-Tuala, Ae tausi oe e Leulumoega].
19. Toe usu #2 Fonoti le Tupu Tafa’ifa ia Taeleasa’asa le afafine o Tautaiolefoe o Lealatele i Savai’i Aiga Satuala, fa’aee le gafa: o Falegaoti (teine: E ta’ua Ole “Ma’opu o Tuala ma Sala”).
USUGA A MUAGUTUTI’A E FA (4) LE ATALII O LE TUPU TAFA’IFA O FONOTI:
20. Usu #1 Muagututi’a ia Poto le alo Amituana’i Manaia o Si’ufaitoto’a i Faleata, fa’aee le gafa: o Seutatia (teine ulumatua ‘Feagaiga ale Aiga’).
[: Ole Mavaega a Muagututi’a, Ole teine ulumatua “feagaiga a le aiga” o Seutatia na tofia e ala’ala ile Maota o Mulinu’u Lalogafu’afu’a ma Sepolata’emo i Luiflufi o Tumua Atua. O lo’o iai le suafa ma le Maota o Seutatia i Mulinu’u Lufilufi e o’o mai ile aso].
21. Toe usu #2 Muagututi’a ia Agaitafili le afafine o Lilo Seve o Salega i Savai’i, fa’aee le gafa: o Mata’utia (tama), Fualau (tama), ma Talopatina (teine).
22. Toe usu #3 Muagututi’a ia Taumata le afafine o Toa’ali’i i Saluafata, fa’aee le gafa: o Fepulea’i (tama), ma Lagi (teine: E tau le gafa ia Mata’afa Fa’asuamaleaui i Amaile).
23. Toe usu #4 Muagututi’a ia Fenunuivao le afafine o Iuli i Falefa, fa’aee le gafa: e le fanau, Fuiava’iliili (tama fai).
[: Ole atali’i o Fuimaono ma Oilau i Falealili. Sa tali iai Satuala, “Ia Ifo Tonu Le Fuiniu I Le Lapalapa”. Na Saesae Laufa’i ai Tumua, ma e’e iai le ulua’i suafa “Tupua” ma le ulua’i “Tama-a-aiga” ia Fuiavailili, au’a e tele aiga ole tama: fa’avae Aiga Sa-Tupua].
FONOTI TUPU TAFA’IFA LE AIGA SA-FONOTI I LOTOFAGA ATUA: LUFILUFI O TUMUA:
24. Usuia Seutatia o Mulinu’u i Lufilufi e Lilomaiava Nailevai’iliili o Palauli i Savai’i, fa’aee le gafa: o Nofoa-tolu Lilomaiava Vae-ole-nofoa-fia (tama: Suafa Nofoatolu o Lufilufi).
[: Ole ulua’i suafa “Nofoatolu” o Lufilufi lea na fa’aee ile Maota o Mulinu’u Lalogafu’afu’a ma Sepolata’emo i Lufilufi o Tumua Atua. E fa’amanatu ai le usuga lea a Seutatia ma Lilomaiva Nailevaiiliili Vaeolenofofia – Satuimalufilufi. Ole uiga o le Nofoa-tolu po’o le Vae-ole-nofoa-fia e fa’amanatu ai ia suafa ole Lilomaiava i afioaga nei e tolu fa’apea (1.) Ole suafa Lilomaiava i Palauli i Vai’iliili, (2.) Ole suafa Lilomaiava i Sagafili po’o Satuimalufilufi, (3.) Ole suafa Lilomaiava i Finao i Safotu i Savai’i].
25. Usu Nofoatolu Lilomaiava Vaeolenofoafia ia Sinaivaiana le alo o Va’afusuaga o Faga i Savai’i, fa’aee le gafa: o Fonoti Nofoatolu Laufeti’iti’i (tama: Fonoti o Lotofaga Atua).
[: Fonoti o Lotofaga Atua. O le toe nofoia mai o le suafa o Fonoti le Tupu Tafa’ifa o Samoa ile Maota o Mulinu’u Lalogafu’afu’a ma Sepolata’emo i Lufilufi o Tumua Atua.].
FONOTI, VAASA: FIAME SA’OFAAPITO LE AIGA PAIA O SA-LEVALASI LOTOFAGA ATUA:
26. Usu Fonoti Nofoatolu Laufeti’iti’i o Mulinu’u i Lufilufi ia Va’asa le alo o Fiame Muagututi’a le Sa’ofaapito ma le Aiga Pa’ia o Salevalasi i Lotofaga Atua, fa’aee le gafa: o Fonoti Oliovaigafa (tama ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti i Lotofaga Atua].
O LE FA’ALUPEGA O SAMOA: Samoa Atoa.
Tulouna oe Pule
Tulouna a Tumua
Tulouna Alataua ma Itu’au
Tulouna Aiga i le tai
Tulouna le Va’a o Fonoti
O LE FA’ALUPEGA O LOTOFAGA: Mata’tufu, Lotofaga, Vavau.
Tulouna pa’ia o le Aiga Salevalasi ma la latou tama
Lau afioga a le sa’o fa’apito Fiame ma lou faleagafulu
Maliu mai ali’imau o faleupolu
Susu mai le va’a taumualasi
Ma le Aiga Sa-Sitagata
Alaalata’i le mamalu o le Faleatua
GAFA O LILOMAIAVA VAE-OLE-NOFOA-FIA: PALAULI: SATUIMALUFILUFI: SAFOTU
Mafua’aga O Le Suafa: Lilomaiava
Na alu e galue ia Tiumalumatua. Ona alu ifo lea i tai o ta’atia le atu. Ona fesili lea; Se atu lea mai fea? Ona tali atu lea o lo latou aiga; o le atu na sau ma le toeaina o Lilo mai ava (old man Lilo brought it from the reef channel). Ona fa’apea lea o le alii; Ua lelei, ua maua le igoa o sio’u atalii o Tiumalumalilomaiava.
TUI-FITI LE TUPU ANAMUA O FITI:
1. Usu Tui-Fiti ia Si’uuilasisifo le alo o Tui-Atua Puluitua faae’e le gafa o Fata po’o Fata-igoatele (tama). [: Suafa “Fata” o Lotofaga le Aiga Salevalasi]
2. Usu #2 Fata po’o Fataigoatele ia Sinasinavaiao le alo o Tuiatua Fogalepulu o Etemuli faae’e le gafa, o Fata (ii), po’o Fata-levave (tama).
3. Usu Fata (ii), po’o Fatalevave ile tama’ita’i o Fulu’ula-ale-matoto o le ilamutu o Tui-Fiti i Lotofaga, fa’aee le gafa: o Leu (teine).
4. Usuia Leu e Matasepu o Lepa, fa’aee le gafa: o Tau’iliili (tama), ma Talalaufala (teine).
TUI-ATUA LE TUPU O ATUA:
5. Usu mai le Tuiatua Fa’asoutele o Ti’avea ia Talalaufala, fa’aee le gafa: o Fililesalue (teine).
6. Usuia Fililesalue e Leali’ifanovalevale i Palauli, fa’aee le gafa: o Popoai (teine), Taufaito’a (teine).
TUI-TOGA LE TUPU O TONGA:
7. Usuia Popoai e le #1 Tui-Toga (viii), faaee le gafa: o Togialelei (maliu, e le’i usu gafa), ma Tuiavi’i (tama).
8. Usuia Taufaito’a e le #2 Tui-Toga (viii), fa’aee le gafa o Tui-Toga Puipuifatu (tama: Fanaua Tui-Toga Manaia na usu ia Nafanua, Tui-Toga Faisautele na usu ia Painuulasi)
9. Usu Tuiavi’i ia Siaposuisui le afafine o Pei i Sagafili, faaee le gafa: o Tuifa’asisina.
10. Toe usu ia Tuiavi’i ia Letele Talaeia le afafine o Mata’afa i Ululoloa Faleata, fa’aee le gafa o Taua’aletoa (tama: tala le gafa ia Mata’afa Amaile), ma Unisialetoa (teine: tala le gafa ia Manalelei Talaleomalie, le tina ole Tupu o Fonoti).
LILOMAIAVA: VAE-OLE-NOFOA-FIA: PALAULI, SAGAFILI/SATUIMALUFILUFI, SAFOTU:
11. Usu Tuifa’asisina ia Ta’atiaifaleolo le afafine o Taito i Satapuala, faaee le gafa: o Tiumalumatua.
12. Usu Tiumalumatua ia Maseimaava le afafine o Ugapo i Falealupo, faaee le gafa: o Tuimalumalilomaiava.
13. Usu Tiumalumalilomaiava ia Fuataifa’aula le afafine o Silofau i Papa, faaee le gafa: o Lilomaiava Nailevaiiliili, ma Tumailagi.
14. Toe usu Tiumalumalilomaiava ia Tusanilefaiaao le afafine o manu’alesa i Safata, faaee le gafa: o Toeolesulusulu.
USUGA A LILOMAIAVA NAILEVAIILIILI VAE-OLE-NOFOA-FIA: OLE VA’A NOFOA-TOLU:
15. Usu Lilomaiava Nailevaiiliili i le alo o Mata’afa i Palauli, faaee le gafa: o Salu.
16. Toe usu Lilomaiava Nailevaiiliili ia Lamagautuloa le alo o Masoe i Asau, faaee le gafa: o Leilua, Faliuga, Tauavamea, ma Lomialagi (teine).
17. Toe usu Lilomaiava Nailevaiiliili ia Talaepa mai Siumu, faaee le gafa: o Tilafono, Fa’avaoga, ma Ufagapiu (teine).
18. Toe usu Lilomaiava Nailevaiiliili ia Tunupu’e le alo o Valomua i Satupaitea, faaee le gafa: o Seve, ma Tilimafana.
19. Toe usuia e Lilomaiava Nailevaiiliili ia Leofao(uso o Tunupu’e) le isi alo o Valomua i Satupaitea, faaee le gafa: o Aiolupotea Nonumea, ma Aigagalefili (teine).
20. Toe usu Lilomaiava Nailevaiiliili ia Sinagautaala le afafine o Tuitele i Leone, faaee le gafa: o Momo, ma I’aulualo.
21. Toe usu Lilomaiava Nailevaiiliili ia Samala’ulu le afafine o Faumuina i Faleata, faaee le gafa: o Le-tama-a-le-aitu-ma-le-tagata.
NOFOA-TOLU VAE-OLE-NOFOA-FIA SEUTATIA LE MAOTA O MULINUU I LUFILUFI ATUA:
O le ulua’i suafa Nofoa-tolu lea i Lufilufi. O le uiga o le suafa Vae-ole-nofoa-fia po o le Va’a-nofoa-tolu e fa’amanatu ai ia suafa o le Lilomaiava i afioaga nei e tolu fa’apea:
1. O le suafa Lilomaiava i Palauli i Vai’iliili.
2. O le suafa Lilomaiava i Sagafili po’o Satuimalufilufi.
3. O le suafa Lilomaiava i Finao i Safotu i Savaii.
FONOTI TUPU TAFA’IFA LE AIGA SA-FONOTI I LOTOFAGA ATUA: LUFILUFI O TUMUA:
22. Usu Lilomaiava Nailevaiiliili o Palauli ia Seutatia o Mulinu’u i Lufilufi (le afafine ulumatua ‘feagaiga ale aiga’ o Muagututi’a le atalii o le Tupu o Fonoti, ia Poto le afafine o Amituana’i Manaia o Si’ufaitoto’a o Faleata), faaee le gafa: o Nofoa-tolu Lilomaiava Vae-ole-nofoa-fia (tama: Suafa Nofoatolu o Lufilufi)
[: Ole ulua’i suafa “Nofoatolu” o Lufilufi lea na fa’aee ile Maota o Mulinu’u Lalogafu’afu’a ma Sepolata’emo i Lufilufi o Tumua Atua. E fa’amanatu ai le usuga lea a Seutatia ma Lilomaiva Nailevaiiliili Vaeolenofofia – Satuimalufilufi].
23. Usu Nofoatolu Lilomaiava Vaeolenofoafia ia Sinaivaiana le afaine o Va’afusuaga o Faga i Savaii, faaee le gafa: o Fonoti Nofoatolu Laufeti’iti’i (tama: Fonoti o Lotofaga Atua)
[: Fonoti o Lotofaga Atua. O le toe nofoia mai o le suafa o Fonoti le Tupu Tafa’ifa o Samoa ile Maota o Mulinu’u Lalogafu’afu’a ma Sepolata’emo i Lufilufi o Tumua Atua.].
FONOTI, VAASA: FIAME SA’OFAAPITO LE AIGA PAIA O SA-LEVALASI LOTOFAGA ATUA:
24. Usu Fonoti Nofoatolu Laufeti’iti’i o Mulinu’u i Lufilufi ia Va’asa le afafine o Fiame Muagututi’a le Sa’ofa’apito ma le Aiga Pa’ia o Sa-Levalasi i Lotofaga Atua, fa’aee le gafa: o Fonoti Oliovaigafa (tama: ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti o Lotofaga Atua].
AOAO TETELE FA’ALUPEGA LUFILUFI:
Susu mai oe le Tapa’aulefano, o lau susuga Lufilufi ma lau Saofa’iga,
Susu mai le Vainalelepa ma le Mulita’i, ole Fetalaiga i lo outou To’aono,
Susu mai le Tuiatua ma ou Tu’itu’i,
Susu mai lau susuga a le Nofoa sa,
Susu mai le Togia’i ole Tuiatua Aveaumalaga,
Alala mai Leausa na e Ituau ai, ma e Alataua a’i,
Afio maia le Tapa’au Fa’asisina lau Afioga a le Tama’ita’i Seutatia na e alala ile Mulinu’u.
O LE FA’ALUPEGA O SAGAFILI: Sagafili, Palauli ma Safotu; e ta’ua o le Nofoafia. O itumalo ia e tolu o le aiga SaLilomaiava e latou te e’e ina fa’atasi le suafa: Lilomaiava.
Tulouna oe Satuimalufilufi
Tulouna oe le itu’au tasi
Tulouna oe le malu Ma’auga
Tulouna a lau fetalaiga a Pei
Susu mai lou tapa’au ‘o Tuifa’asisina
Susu mai Nofoafia (Sagafili, Palauli ma Safotu).
TOFIGA OLE MALO A LE TUPU TAFA’IFA O SAMOA O FONOTI
FA’ALUPEGA AOAOA O SAMOA: Tumua ma Pule, Itu’au ma Alataua, Aiga ile tai ma le Va’a o Fonoti.
TE’O; ‘O oe o le Anava o Taua, ‘Ma lou Manu Samoa.
FIA’AITAGATA; ‘O au Suafa ia o Fatialofa, ma Auelua. ‘O le a fai i la’ua ma Tulauniu o Atua, ‘Punefu o Atua, ‘To’oto’o o le Tuiatua.
MATA’UTIA; ‘O le Va’a o Fonoti, ‘O le Malu o Ma’auga – Leulumoega, ma Lalogafu’afu’a, Lufilufi. ‘Fea, o le Va’a o Fonoti, ‘O fea fo’i e Fa’aopea ia Atua le Fauono.
MOLIO’O; ‘O oe o le Va’a o Fonoti, ‘O oe o le To’o o le Fua.
LEUTELE; (Falefa), ‘O oe o le A’ai o le Tupu o Fonoti. ‘Falefa (District); Sanone, Gagaemalae, Saleapaga, Sagapolu, Falevao, Sauago, Saletele, Uafato.
TOFAEONO; ‘E Ono Pou o Lufilufi, Fitu ia te oe. ‘E Iva Pou o Leulumoega, Sefulu ia te oe. ‘E Fitu Pou o le Malietoa, Valu ia te oe. ‘E Tolu Pou o Satunumafono, Fa ia te oe.
TUMUA O ASIATA; Ole a Falefa Tumua ia te oe. (Sa’iliga Malo o Asiata ia Fonoti)
OLE VA’A O FONOTI: Samamea, Maasina, Lona, Taelefaga, Salimu Ma Maauga, Musumusu, Falefa, Sanone, Gagaemalae, Saleapaga, Sagapolu, Falevao, Sauago, Saletele, Uafato, Lalomauga, Manunu, Faleapuna, Lufilufi, Saluafata, Fusi, Salelesi, Safanua, Fagaloa, Solosolo, Luatuanu’u.
MAVAEGA A FONOTI LE TUPU MA LONA USO O TOLE’AFOA
Na iloa atu e tumua ua afio atu Tole’afoa, ona faiatu lea, afio mai i le Maota e te lua talatala ma le Tupu. Tali Tole’afoa, leai oute ava i tumua, ua lava a’u i lalo o le ulu lea. Ae sa augani atu lona aiga ma Tumua, afio ane ia i le maota. Na faofale loa Tole’afoa ma sa faa’alia lava lona fa’aaloalo ia Fonoti, ua fa’ae’e o ia i le pou pepe o leisi tala o le maota i Mulinuu ma Sepolataemo.
Ona agiagi atu ai lea o le Tupu Fonoti e fa’apea: “Tole’afoa e, afio mai o le a totofi a ta mea, au’a le nofo lelei ai o lau fanau ma la’u fanau i le lumana’i. O le Ao o le Tonumaipe’a, o le a ia te oe ma lau fanau. O le a e saofia le Aumaga, o le mea lea e ta’ua ai le aumaga e pa’ia. Ona ole Ao o Tonumaipe’a ua i ai. E te afio i le fala, Na’o oe lava e te nofo i le fala i fafo, E sa seisi o le aumaga e nofo ise fala. A uma ona mama o le ava, e tu lava le tagata i luga ma lana maga’ava ma tu’u i le tanoa, a’o lau maga e tu mai se tasi na te avatua, ona aumai lea o le tanoa tu i ou luma. A leai se Tupu e alagaina e Tumua, O le a e Tuia’ana Ave’aumalaga! 0 le a fa’asino fo’i ia te oe upu o le aualuma. O lou aualuma o le a tausi e Leulumoega ma e na ta i Fasito’otai ma Fasito’outa.”
O Papa e fa, O Le A Ia Te A’u Ma La’u Fanau. A e toe tago mai i a’u mea, sauaina oe i le aufuefue ma soloa i le vailalo ma lau fanau. A ou tago atu i au mea ia fa’apea fo’i ona soloa a’u i le aufuefue ma tafea i le vailalo ma la’u fanau.
O le mavaega lea nai i Mulinu’u ma Sepolataemo i Lufilufi Atua, a le Tupu o Fonoti ma lona uso o Va’afusu’aga Tole’afoa. O lo’o tausi iai Samoa i lenei mavaega e o’o mai i lea so.
O Tofiga ole Tupu o Fonoti i lana fanau o Muagututi’a male teine o Falenaoti:
Na ioe Tumua i le malelega a le Tupu o Fonoti e fa’apea: MUAGUTUTI’A, O le a e alu ma lou Muagututi’a, Ma lou Fuatino, Ma lou Faumuina, Ma lou Melegalenu’u. E te nofo i Mulifusi. E te tua ia Sa-Tuala, Ae tausi oe e Leulumoega.
Ole teine o FALENAOTI: Ole MA’OPU O TUALA ma SALA.
E tele isi mea ta’ua na maua mai e tagata i le na aso mai tofiga a le Tupu ina o le a maliu. Tai nane fo’i ma tofiga uma mai lona Malo ma le tele o isi ua le maitaulia, o lea lava e o’o mai i lea so ana tulaga mamalu. E le mafai ona suia ma o lo’o aga’i pea iai fa’aupuga a Samoa i ana mea e fai. Fai mai le Tupu o Fonoti, “E lelepa ia te a’u le vai.” E le toe faia nisi tofiga ma nisi mavaega ua gata ai ia te ia. “O Samoa ua uma ona tofi”.
FA’ALUPEGA O LE VA’A O FONOTI:
Afio o Ulualofaiga ma le matua o Talamaivao
Le pa’ia i le to’afa ma e na ta’ita’i ma Atua Lefauono
Le afio o le Gafa, ma le Aiga pa’ia o Salevalasi
Lo la to’alua o Laumea ma Olaaiga ma Puleifia.
FA’ALUPEGA O FAGALOA: Taelefaga
Tulouna Aiga pa’ia o Salevalasi
Afio le Tui-Atua ma le Atigaga
Tulouna Oe le Va’a o Fonoti.
FONOTI, VAASA: FIAME SA’OFAAPITO LE AIGA PAIA O SA-LEVALASI LOTOFAGA ATUA:
26. Usu Fonoti Nofoatolu Laufeti’iti’i o Mulinu’u i Lufilufi ia Va’asa le alo o Fiame Muagututi’a le Sa’ofaapito ma le Aiga Pa’ia o Salevalasi i Lotofaga Atua, fa’aee le gafa: o Fonoti Oliovaigafa (tama ulumatua ‘O le Alii o aiga’), Nofoatolu Ti’auliva’a (i), ma Lagouta (teine) – [Sa-Fonoti i Lotofaga Atua].
[: O Va’asa o le alo o Fiame Muagututiá, ole tasi ole to’afa o lo’o fa’alupe nei i Lotofaga Atua o “Alo-tau-tino ole Sa’ofa’apito ua Fiame”. Ole to’afa lenei e filifili po’o ai so latou suli e nofoia le suafa Fiame, pe’a avanoa. Na usu Fiame Muagututi’a ia Masu le alo o Sitagata Timalesa o Lotofaga fotuai mai o Leaegalesolo (tama), Fuiava’iliili (tama), Va’asa (teine), ma Va’aloa (teine)].
27. [: O Fonoti Oliovaigafa na ai ali’i mai iai Molio’o ma le Ailaoa e fai ma o latou Ali’i e iai le ulua’i Suafa Fonoti sa ala’ala i lona Maota o ‘Vainiu’ i Faleapuna. Na maliu ai lava le Ali’i ma sa lagomau ai lava. E pa, e leai sona suli].
28. Usu Nofoatolu Ti’auliva’a (i) ia Tamasailau le afafine o Lualemana o Asu i Tutuila, fa’aee le gafa: o Nofoatolu Ti’auliva’a (ii).
29. Usu #1 Nofoatolu Ti’auliva’a (ii) ia Sologaliua le afafine o Sialega o Nu’uuli i Tutuila, fa’aee le gafa: o Fonoti Nofoatolu Fata (tama ulumatua ‘O le Alii o Aiga’), ma Taelimu.
30. Toe usu #2 Nofoatolu Ti’auliva’a (ii) ia Timaima le afafine o Lolo Salulu o Salani i Falealili, fa’aee le gafa: o Nofoatolu Tamasipani (tama), ma Fualeva (teine).
31. Toe usu #3 Nofoatolu Ti’auliva’a (ii) ia Sina le afafine o Gaugau i Sapapali’i, fa’aee le gafa: o Nofoatolu Salatielu (tama), ma Nofoatolu Fata (tama).
32. Usu Fonoti Nofoatolu Fata ia Teoteo Taufagalupe le afafine o Seinafolava i Lotofaga Atua, fa’aee le gafa: o Fonoti Teoteo Tuipu’avai (tama).
33. Usu Fonoti Teoteo Tuipu’avai ia Saumaloto le alo o Tuala Tamalelagi o Safa’atoa i Lefaga, fa’aee le gafa: o Muiamana (teine ulumatua ‘Feagaiga ale Aiga’), Fonoti Tuala Sola (tama), Gauifaiva Samuela (tama), Poto (teine), ma Fipe (teine).
34. Usuia Muiamana e Teleso o Si’umu, fa’aee le gafa: o Fonoti Pua’a (tama), Lasela (teine), ma Leota Tafilipepe Ioane (tama).
35. Toe usuia Muiamana e Tafea Elise le alo o Lupe Tafea Tuai’ipuniu ma Fonoti LeTaupe Tuipalepale o Matatufu Lotofaga Atua, fa’aee le gafa: o Tafea Lomano Maioa (tama).
36. Usu Tafea Lomano Maioa ia Anne Vaelua Brown le afafine o Tuimanu’a Alexander Brown o Ti’avea Aleipata, fa’aee le gafa: Ola Mika Brown (tama), Fonoti Mata’utia Ioane Brown (tama), Tasala Brown (tama), Bella Brown (teine), ma Fiava’ai Brown (teine).
[: Ua toe fetaia’i i I’u o Gafa o Aiga e Lua ia Sa-Levalasi ma Sa-Tuala].
37. Usu Hon Fonoti Mata’utia Ioane Brown ole Aiga Pa’ia o Salevalasi i Lotofaga Atua ia Luisa ole Aiga Satuala ma le alo o L.M.S. Pastor Rev. Ieremia Manulesa FS Mata’utia Tuala o Sataua, Lealatele, Leauva’a ma Amoa i Savai’i ma Upolu, fa’aee le gafa e to’a sefulu ma le lua le fanau: o Uatogitau Alosio Fonoti Brown (tama), Fonoti Letaupe Ioane Jr Brown [tama: Fonoti Letaupe o Matatufu 1953], 38. Fonoti Inu Saufo’i Brown [tama: na soso’o ile Fonoti o Lotofaga Atua 1975], Hon Teoteo Asiasi’au Tiatia Sauso’o Fonoti Brown [tama: Faipule ole Malo 1973/1984], 39. Fonoti Tuala Le Sa’oalii Kamilo Brown [tama: Ole Sa’oalii o Satuala 1963, ma le Fonoti o Lotofaga Atua 2003 o’o mai ile aso], Falesefuluotualamasala Judith Fonoti Brown (teine), Lili’i Sae Benedict Fonoti Brown (tama), Lemalu Galusina Lalogafau Lui Paulo Asalemo Fonoti Brown (tama), Sailivao Peter Fonoti Brown (tama), Feiloa’ivao Paulo Fonoti Brown (tama), Tagaloamamana Inu Tulo Fonoti Brown (tama), ma Samala’ulu Otila Fonoti Brown (teine).
Tupu Tafa’ifa o Salamasina ma Fonoti o lo’o lagomau i le Aiga Pa’ia o Sa-Levalasi i Mulifusi ma Tanumaleu, po’o le Malae o Papa i Lotofaga, Atua.
AIGA E LUA O SAMOA: Na fa’avae mai ile Tuia’ana Tamaalelagi ma lona falesefulu. Ole Aiga Pa’ia o Sa-Levalasi ma le Aiga Fa’alagilagi Le Aiga Sa-Tuala. O Aiga fa’avae ma le faitaulia a ia e lua o lo’o ta’oto ai gafa Tautupu ma gafa Tautamali’i o Samoa. Na mavae ai fo’i le ulua’i Tupu Tafa’ifa o Salamasina ia Tumua ma Aiga mai i lona fa’atafa i Lotofaga, ua pa’ia o aiga e lua ole Aiga Paia o Sa-Levalasi male Aiga Sa-Tuala e tausi i Papa ma Aiga, ma latou toga ua pa’ia ole Pulu male Leuleu.
The Current Successor: Ole tofa le Afioga o Fonoti Tuala Le Sa’oalii Kamilo Brown o Lotofaga le Aiga Pa’ia o SaLevalasi i Lotofaga Atua, ma le Aiga SaTuala ma Sala.
(”e ufiufi a le tama’imoa i le tanoa, ae ioio lava..”)


text:
Tala 58: Tavita ma Koliata
UA TOE ō mai fo‘i Filisitia e tau ma Isaraelu. O isi uso matutua e to‘atolu o Tavita ua iai nei i le ‘autau a Saulo. I le tasi aso na fai atu ai Iese iā Tavita: ‘Ia e ave ni saito tunu ma ni papa falaoa mo ou uso, ma vaai pe o faapefea mai i latou.’
Ina ua taunuu Tavita i le mea na mālōlō ai le ‘autau, sa ia tamo‘e loa i le laina o le taua e vaai ona uso. Sa sau le Filisitia tinoese o Koliata e tauemu iā Isaraelu. Sa ia faia lenei mea i taeao ma afiafi uma mo le 40 aso. Na ia fonō mai: ‘Ia filifili mai se tasi o outou e tau ma a‘u. Afai e malo o ia ma fasioti iā te au, o le a fai i matou ma a outou pologa. Ae afai ou te manumalo ma ou fasioti iā te ia, ona fai lea o outou ma a matou pologa. Ma o la‘u lu‘i lea iā te outou ia filifili mai se tasi ma te tau.’
Na fesili Tavita i isi fitafita: ‘O le ā e maua e se tagata na te fasiotia le Filisitia ma faasa‘oloto Isaraelu mai i lenei luma?’
‘O le a avatua i ai e Saulo le tamaoaiga e tele,’ o le tala lea a fitafita. ‘Ma avatu lona afafine e fai ma ana avā.’
Peita‘i ua fefefe uma Isaraelu talu ai e lapo‘a tele Koliata. E sili atu i le 9 futu lona umi (pe tusa e 3 mita), ma e iai fo‘i le isi ana fitafita na te aveina lana talita.
Sa ō isi fitafita ma ta‘u i a Saulo e mana‘o Tavita e tau ma Koliata. Ae na fai atu Saulo iā Tavita: ‘E te lē mafai ona tau ma lenei Filisitia. O oe o se tamaitiiti, ae sa fai o ia ma fitafita i lona olaga atoa.’ Na tali Tavita: ‘Na ou tapēina le urosa ma le leona. O le a pei fo‘i le Filisitia lenā o se tasi o i la‘ua. O le a fesoasoani Ieova iā te au.’ Ona faapea mai lea o Saulo: ‘Inā alu ia, ia fesoasoani Ieova iā te oe.’
Sa alu Tavita i le ālia ma aumai ni maa lamolemole se lima, ma tuu i totonu o lana ato. Sa ia ave fo‘i lana maatā ma alu loa e fetaia‘i ma le tagata lapo‘a. Ina ua vaai atu iai Koliata sa manatu o ia e faigofie tele ona fasiotia Tavita.
‘Sau ia iā te au,’ o upu ia a Koliata, ‘ma o le a ou tuu atu lou tino e aai ai manu lele ma mea ola.’ Ae na fai atu Tavita: ‘E te sau iā te au i le pelu ma le tao ma le tao leoleo, ae ou te alu atu iā te oe i le suafa o Ieova. O le aso lenei e tuuina mai ai oe e Ieova i ou lima ma o le a ou fasia ai oe.’
Na momo‘e atu loa Tavita iā Koliata. Na ia aumai se maa ma tuu i lana maatā, ma sasau i lona malosi atoa. Na lele sa‘o lava le maa i le ulu o Koliata, ma oti ai! Ina ua vaai atu Filisitia ua pa‘ū lo latou toa, sa faliu uma loa i latou ma sosola. Sa tuliloa atu i latou e Isaraelu ma manumalo ai i latou i le taua.
1 Samuelu 17:1-54.
Fesili
- O le ā le lu‘i na fai atu ai Koliata i ‘autau a Isaraelu?
- O le ā le maualuga o Koliata, ma o le ā na folafola atu e le tupu o Saulo mo le tagata e fasiotia Koliata?
- O le ā le tala a Tavita ina ua fai atu iai Saulo e lē mafai ona ia tau ma Koliata ona o ia o se tamaitiiti?
- I lana tali atu iā Koliata, na faapefea ona faaalia e Tavita lona faatuatua iā Ieova?
- E pei ona e vaai i le ata, o le ā na faaaogā e Tavita e fasioti ai Koliata, ma o le ā na tupu i tagata Filisitia mulimuli ane ai?
Fesili faaopoopo
- Faitau le 1 Samuelu 17:1-54.
O le ā le māfuaaga na lē fefe ai Tavita, ma e faapefea ona tatou faaa‘oa‘o i lona lototele? (1 Samu. 17:37, 45; Efe. 6:10, 11)
Aiseā e ao ai i Kerisiano ona ‘alofia le agaga fia tauvā e pei o Koliata pe a auai i taaloga po o faafiafiaga? (1 Samu. 17:8; Kala. 5:26; 1 Timo. 4:8)
E faapefea ona faaalia i upu a Tavita lona faatuatuaina o le lagolagosua a le Atua? (1 Samu. 17:45-47; 2 No. 20:15)
Na i lo le tau lava ina faamatala o se taua i le va o ni ‘autau se lua, e faapefea ona faaalia e lenei tala o le taua na fai, na faia i le va o atua sesē ma le Atua moni, o Ieova? (1 Samu. 17:43, 46, 47)
E faapefea ona faaa‘oa‘o le vaega totoe faauuina i le faata‘ita‘iga a Tavita i lona faatuatuaina o Ieova? (1 Samu. 17:37; Iere. 1:17-19; Faaa. 12:17)
Faitau Atili
E Leʻi Fefe Tavita
Ia faitau lenei tala mataʻina o le Tusi Paia ma iloa le pogai na matuā lototele ai Tavita.


text:
AUALA E TAUSI LELEI AI FANAU LAITI
E 6 auala ua faailoa mai e tatau ona tausia ai le soifua maloloina o fanau laiti, ina ia soifua maloloina ma aua ne’i tino puputa i latou.
I le mau na o’o mai ma sui iloga o le National Head Start Program ina ia matatuina ma mulimulita’ia e le tatou fo’i Polokalama o A’oa’oga Amata a le Fanauiti, ia manuia ma toe talia le latou talosaga mo lona fa’atupega.
O le ala muamua na fa’ailo, ia tausia lelei le “Soifua Maloloina ‘Aua le so’ona puputa!”
O lea itu, ua matauina e amata mai lava i le taimi o pepe ai fanau, o lo’o matua mamafa na’ua pepe Samoa. Peita’i, e i ai le isi faiga e mafai ona fesuia’i ai latou tausami pe a amata ona savavali ma fa’asolo i le 3 tausaga, e mautinoa ai, ua fa’asolo lea tino lelei ina tupu u’umi ai i latou ae le toe puputa vale.
O lea a’oa’oga fa’apitoa, ua tu’ua lea i le itu o le Matagaluega o le Soifua Maloloina, latou te tau’avea, e so’otau ‘au i ai ma le DHSS i a latou tautua mo le fanauiti, e ala i le Polokalama a le WIC. O i’ina e fa’atautaia ai talavai mo fanau, ona fa’ato’a pasia lea e maua latou WIC, o i’ina e fa’aaoga tatau ina ia fautuaina lelei ai tina ma sui o latou aiga o omai ma le fanau e faia siakiga, ina ia fa’aititia le so’ona fagaina o fanau.
O le mau lona lua, o le “fa’atulaga tutusa lea o ala e a’oa’oina ai le fanau” mai lona laititi mai!
O lea itu, ua tu’uina lea i nofoaga o tausia fa’apitoa ai fanau, Day Care Centers ma i latou o lo’o tausia ai fanau i na nofoaga, Care Providers! O le isi vaega o tagata nei, o matua lava o le fanau, ma ua tatau ai ona vave feso’ota’i matua o lo’o latou tausia lava latou fanau, ma ala ua a’oa’oina ai fanau i totonu o nofoaga nei, ia mautinoa ua sauni lau tama e alu i le ECE pe a tolu ona tausaga.
O le mau lona tolu, o le fa’amalosiga lea, o le tutusa lelei o fa’atino o le Polokalama fa’ataoto mo le a’otauina o fanauiti i totonu o vaipanoa uma o le atunu’u, ia mautinoa o usia’ita uma nei a’oa’oga fa’ataoto.
O le lona fa, o le toe fa’aolaola lelei mai lea o tu ma agaifanua a Samoa e a’ota’u ai fanauiti, ia le motusia lo latou so’otaga ma o latou tama ma tina matutua, fa’apea ma o latou aiga, ae maise lava i le itu o galuega alofilima ma pesega ma siva. O le so’otaga lea e le tatau lava ona fa’anenefu i le fanau, aua o le lumana’i lea o lona olaga, ia iloa ona tau’avea lana aganu’u ma lana gagana ia tautala ai.
O le lona lima, ia mataituina le tulaga o tautua lea e fa’ao’o mai mo le fanuaiti, o lo’o ‘au’au i mea e fa’aleleia atili ai lo latou Soifua Maloloina lelei. O le a lava mea o fa’ao’o ane e fa’atino ai tautua mo fanauiti a le atunu’u, ia mua’i sailia lelei, pe o alagatatau ma aiaiga tau le soifua maloloina.
Ma le mau lona ono, o le galuega sili lea ona faigofie uma ai nei mea uma, “Pe afai e aofia Matua i so’o se tautua e fia fa’ao’o mo le fanauiti!” Ia iloa lelei e matua lea polokalama, ia iloa le aoga mo lana fanau, ma ia manino ia te ia, lana vaega e fa’atino ia mautinoa ai le aoga mo lona alo o lea fo’i taumafaiga.


text:
MADIKA, IĮPepa pisinisi tafailagi
MADIKA, IĮ
Faailoga, Faailoga, Faailoga laiti, Faasalalauga i fafo, Faasalalauga i fafo +19
Faafanua
Gaoioiga vaega
Faailoga, Faailoga, Faailoga laiti, Faasalalauga i fafo, Faasalalauga i fafo, Faasalalauina auaunaga, Faasalalauina hoardings, Faasalalauina, lomia, Fale, Fu'a, Galuega saogalemu, Komiti faatino, Lapataiga faailoga, Leaderboard, Maliu, Meaalofa faalauiloa, O faamalologa, Peni ma faailoga tusi, Pepa lautele faalauiloa, Placards, Taavale faasalalauga faatosina, Tutu, Tutu faalauiloa, Vaitusi
Qr code
vCard
Website
Igoa nofoaga: Madika - Pradžia


text:
FESILI 10
E Faapefea Ona Fesoasoani le Tusi Paia iā te Aʻu?
O LE Ā E TE FAIA?
Se mea e ono tupu: A o alu le taavale a David, ua oo atu o ia i se vaipanoa e matuā lē masani ai lava. Ua ia iloa i faailoilo o le auala ma vaaiga mataʻina i lea vaipanoa, e lē o saʻo le mea o loo ia agaʻi atu i ai. Ua lē iloa e David po o fea le vaipanoa lea ua oo i ai. Ua sesē le auala na ia uia a o alu lana faigāmalaga.
Pe ana faapea o oe o David, o le ā e te faia?
IA NOFO MA MAFAUFAU LELEI
E tele mea e mafai ona e faia:
1. Fesili i se tasi e faasino mai le auala.
2. Vaai se faafanua, pe faaaogā se masini e taʻua o le GPS.
3. Alu pea lau taavale, ma faamoemoe o le a e toe iloa le auala saʻo e tatau ona e alu ai.
Pe a fua i mea na e tolu, e leai se aogā e maua mai i le Auala lona 3.
E iai itu e sili atu ai le Auala lona 2 nai lo o le auala muamua. Auā a o faagasolo lau malaga, o loo iai iā te oe le faafanua po o se GPS, e fesoasoani iā te oe e iloa ai le auala e tatau ona e alu ai.
I se tulaga talitutusa, e mafai ona fesoasoani le Tusi Paia iā te oe.
E mafai e lenei tusi e sili ona alumia ona
saunia taʻiala e fesoasoani iā te oe e fesagaʻia ai faafitauli o lenei olaga
fesoasoani iā te oe e iloa ai le ituaiga o tagata e te iai, ma faaleleia atili ai ou uiga ma amioga
faailoa atu iā te oe le auala e te maua ai se olaga e sili ona lelei
TALIINA O FESILI TĀUA E FAATATAU I LE OLAGA
O le taimi lava e amata ai ona tatou tautatala, e tatou te tuufesili.
Aiseā e lanu moana ai le lagi?
O ā mea o loo faia aʻe ai fetu?
A o faagasolo taimi, o le a amata ona tatou fesili e faatatau i le lalolagi.
Aiseā ua feoti ai tagata?
Ae faapefea pe afai o loo maua uma tali i le Tusi Paia?
E toʻatele tagata ua faapea mai ua tumu le Tusi Paia i talafatu ma talatuu. Ua lē o toe aogā, pe faigatā foʻi ona malamalama i ai. Ae o le ā le faafitauli moni, o le Tusi Paia, po o mea na faalogo i ai tagata e faatatau i le Tusi Paia? Pe faamata e saʻo faamatalaga na latou faalogo i ai?
O se faataʻitaʻiga, e manatu tagata ua faapea mai le Tusi Paia o le Atua o loo pulea le lalolagi. Ae pe e moni lenā manatu? Ua matuā leaga le tulaga o lenei lalolagi. Ua tumu i tigā ma puapuaga, maʻi ma le oti, mativa ma mala. E faapefea ona faatupuina e se Atua alofa nei mea?
Pe e te fia iloa le tali? Atonu e faateʻia oe i le manatu mai i le Tusi Paia, po o ai moni o loo pulea le lalolagi.
Atonu na e mātauina o fautuaga uma o loo i lenei lomiga, e faavae mai i le Tusi Paia. Ua mautinoa e Molimau a Ieova o le Tusi Paia, o se tusi o loo iai taʻiala e mafai ona talitonuina. O le māfuaaga, ona o le Tusi Paia “e mai i le agaga o le Atua, ma e aogā e aʻoaʻo ai, e aʻoaʻi ai, e faasaʻo ai mea.” (2 Timoteo 3:16, 17) O se mea talafeagai lou iloiloina o lenei tusi mai anamuā, ae o loo aogā pea i o tatou aso.
Faitau Atili
O le ā e Faia i se Suʻesuʻega Faale-Tusi Paia?
I le lalolagi aoao, ua lauiloa Molimau a Ieova i a latou polokalame o suʻesuʻega faale-Tusi Paia e leai se totogi. Tagaʻi i le auala e faia ai.


text:
174 pagota i le to’ese i Tafuna, silia ma le 140 mai atunu’u i fafo
E le ma’i lava le tulaga o lo o i ai faamaumauga a le pulega o le to’ese i le aofa’i o pagota o lo o taofia ai i le falepuipui, ina ua latou fa’ailoa i luma o le Komiti o le Puipuiga o le Saogalemu a le Senate e fa’apea, mai le aofa’i e to’a 174 o pagota o lo o i ai i Tafuna i le taimi nei, o le 85% o i latou ia, o tagata mai fafo.
E le’i fa’ailoa e le pule o le falepuipui po o ai atunu’u e o mai ai pagota ia e pei ona ia taua, e ui sa ia fa’amaonia i se tasi o vaega o lana molimau, o le to’atele o i latou nei o tagatanuu mai Samoa.
E toa 11 pagota tamaitai o lo o i ai i le taimi nei, ma o loo nonofo lava i latou i le fale fou lea e lei leva na maea ona fausia.
E le o pagota uma e toa 174 o lo o loka i le toese e mafai ona tatala i tua e auai i faagaioiga ma polokalama o lo o fa’atautaia i totonu o le toese i Tafuna, e pei ona molimau le pule o le falepuipui ia Lesa Lumana’i Maifea.
Na ta’ua e Lesa, e 54 pagota e lei maua fa’ai’uga o a latou mataupu, ma o i latou la ia e le mafai ona tatalaina i tua e auai i polokalame e pei o aoaoga faufautua mo pagota, sauniga lotu, atoa ai ma isi lava polokalame e aofia ai le tatalaina lea i tua o pagota i nisi o taimi, e pei ona i ai i latou o loo i lalo o le polokalama o le R.S.A.T, lea e manaomia le tatala mai i le 6:00 i le taeao seia oo atu i le 6:00 i le afiafi.
I tausaga ua mavae, sa loka fa’atasi pagota e le faailogaina ituaiga solitulafono na molia atu ai, peitai o suiga e pei ona faia e Lesa talu ona avea o ia ma pule o le toese i le 2 tausaga talu ai, e aofia ai le loka fa’atasi lea o pagota na molia i le fasioti tagata, tuu fa’atasi le au gaoi, o le au amio valea i tamaitai, fa’apea ai le au talepe fale ma isi lava ituaiga solitulafono eseese.
Fai mai Lesa, o le solitulafono e pito toatele atu tagata o lo o loka, o i latou ua molia i le faia o amioga mataga i fanau teine laiti, ma o le solitulafono foi lea ua maitauina le saoasaoa lona faatupulaia i le taimi nei.
O le tulaga i asiasiga o lo o aga’i atu i totonu o le toese, o se tasi lenei o mataupu na tele i ai fesili a le komiti ina ua fesiligia tulaga o faafitauli o lo o tutupu i le falepuipui.
Na fesiligia e Senatoa Fonoti Aufata le pule o le falepuipui, pe i ai ni masini o latou faaaoga e sue ai tagata o loo o atu i asiasiga, na tali Lesa, e leai, sei vagana ai le ituaiga suega lea e faaaoga e i latou e pei o le tago tago lea o le leoleo i le tino o le tagata, peitai e i ai foi le mamao e gata mai ai le tago tago, ona o puipuiga foi i ni faafitauli e ono tulai mai ai.
Na tali e afioga i Senatoa i le vaega lea o le molimau a Lesa, peitai mo Fonoti e lei malie i lana faafofoga faamatalaga ia, ona sa ia taua, o le isi lea faafitauli o loo mafua ai ona sao mea ia e faasa e aofia ai ma fualaau faasaina i totonu o le toese, ona e le o i ai ni masini e faaaoga e leoleo e sue ai tagata.
O le isi faafitauli e pei ona taua e Fonoti, afai e aiga pe masani le leoleo ma le tagata asiasi, o le isi lena auala e ono le mafai ai ona faatinoina le galuega a le leoleo ma le faamaoni
Saunoa Paogofie Fiaigoa e fa’apea, ana fa’apea e toe fa’afoi uma pagota mai fafo i o latou atunu’u, e i ai lona talitonuga e leai se manaoga po o ni fa’afitauli e tutupu mai i le to’ese i Tafuna, e le gata o le a lava leoleo ae o le a toalaiti foi pagota e vaavaai e leoleo.
Na taua e le Sui Komesina ia Leseiau Laumoli e faapea, o le taimi nei i le aofaiga o pagota ma leoleo o lo o i ai i Tafuna, e foliga mai e toatasi le leoleo ae pe a ma le toa 15 pagota na te va’aia, ma o se tulaga ua atagia mai ai le toatele naua o pagota i le toese.
Ui o lea, na taua e le Sui Komesina le taumafai malosi pea o le matagaluega e faia auala uma ina ia malupuipuia ai le atunuu ma ni tulaga e ono tulai mai ona o pagota.


text:
O faifeautalai uma, talavou ma matutua atu, e auauna atu ma le faamoemoe e tasi ia faaleleia olaga o isi tagata.
Ou uso e ma tuafafine pele, ma uo, e faatalofa atu ma momoli atu o matou alofaaga ia te outou uma taitoatasi. Ua faagaeetia lava i tatou i le faasilasilaga a Peresitene Monson i lenei taeao, lea ua fetuunai ai tausaga amata o le galuega faafaifeautalai i le 18 mo alii talavou ma le 19 mo tamaitai talavou. O lenei avanoa, o le a tele atu ai talavou e olioli i faamanuiaga o se misiona.
E lua tausaga talu ai ma ua toe faamautu malosi mai i lenei taeao, ua tautino mai ai e Peresitene Monson “o alii talavou agavaa ma gafatia uma, e tatau ona sauniuni e ave se misiona. O le galuega faafaifeautalai o se tiute faaleperisitua—o se matafaioi ua faamoemoeina e le Alii mai ia i tatou, o ē ua tele naua mea ua tuu mai i ai.”1 O lea foi ua ia toe faamalamalama mai mo tuafafine talavou, o le misiona o se avanoa ua taliaina, ae e le o se tiutetauave. Ma ua toe valaaulia ai foi nisi ulugalii matutua se toatele e faamisiona.
O tapenapenaga mo se misiona e taua. O le misiona o se faatinoga ofofua o le auaunaga i le Atua ma tagata. E lagolagoina e faifeautalai lena avanoa i a latou lava tupe. E mafai foi ona lagolago i ai matua, aiga, o uo, ma le au faisaofaga i le Tupe Lautele mo Faifeautalai. O faifeautalai uma, talavou ma matutua atu, e auauna atu ma le faamoemoe e tasi ia faaleleia olaga o isi tagata.
O le faaiuga e auauna atu i se misiona o le a faafuaitino ai le taunuuga faaleagaga o le faifeautalai, o lona toalua, ma a la’ua fanau mo tupulaga a sau. O se manao e auauna atu o se fua faalenatura lea o le liua, agavaa, ma le sauniuniga a se tagata.
I lenei aofia tele i le salafa o le lalolagi, e toatele outou e le o ni tagata o Le Ekalesia a Iesu Keriso o le Au Paia o Aso e Gata Ai, ma e itiiti foi sina mea tou te silafia e uiga ia i matou ma a matou faifeautalai. O loo outou faafofoga ma maimoa mai ona o lo outou fia iloa atili e uiga i Mamona, ma mea e aoao atu e faifeautalai. A o outou aoao atili e uiga ia te i matou, o le a outou iloa ai e tutusa lava le tele o o tulaga faatauaina. Matou te fautua atu tou te teu pea mea uma e lelei ma moni, ona tagai ane lea pe mafai ona matou faaopoopo atu nisi mea. I lenei lalolagi ua tumu i luitau, tatou te manaomia ai le fesoasoani mai lea taimi i lea taimi. O le tapuaiga, upumoni e faavavau, ma a matou faifeautalai, o ni vaega taua ia o lena fesoasoani.
Ua tolopo e a matou faifeautalai a latou a’oga, galuega, tafaoga faamasani mo faaipoipoga, ma isi mea uma e masani ona faia e talavou matutua i lenei vaitau o le olaga. Mo le 18 i le 24 masina, latou te tuu ese ai mo se taimi, ona o lo latou naunautaiga loloto e auauna atu i le Alii.2 O nisi o a matou faifeautalai e auauna atu i le matutua o o latou soifua. Ou te iloa ua faamanuiaina ai o latou aiga. I lo matou lava aiga, e toavalu o loo faamisiona tala’i i le taimi nei—e toatolu afafine, o o latou taitoalua, tasi le afafine o lo’u afafine, ma le atalii o lo’u afafine.
Atonu e tuufesilisili nisi o outou e uiga i le igoa Mormon. O se igoa ua faaigoa ai i matou e nisi. E le o lo matou igoa tonu lena, e ui ina ua lauiloa i matou o Mamona. O le upu e sau mai se tusi e paia ua ta’ua o le Tusi a Mamona.
O le igoa moni o le Ekalesia o le, O Le Ekalesia a Iesu Keriso o le Au Paia o Aso e Gata Ai. O le uluai Ekalesia a Iesu Keriso ua toefaatuina. A o soifua ai o Ia i le lalolagi, sa Ia faatulagaina Lana Ekalesia. Sa Ia tofia Aposetolo, o Fitugafulu, ma isi taitai ia sa Ia tuu atu i ai le pule o le perisitua e galulue ai i Lona suafa.3 Ina ua mavae atu Keriso ma Ana Aposetolo, sa suia e tagata sauniga ma aoaoga faavae. Sa leiloloa le uluai Ekalesia ma le perisitua. Ina ua mavae Tausaga o le Pogisa, ma i lalo o le taitaiga a le Tama Faalelagi, sa toe aumaia ai e Iesu Keriso Lana Ekalesia. O lea la ua toe ola nei, ua toefuatai mai, ma o loo faagaoioia i lalo o Lana taitaiga paia.4
Matou te mulimuli i le Alii o Iesu Keriso ma aoao atu e uiga ia te Ia. Ua matou iloa, ina ua mavae Lona manumalo mamalu i le oti, sa faaali atu le Alii toetu i Ona soo i le tele o taimi. Sa latou talisua faatasi ma i latou. Sa latou savavali faatasi. A o lei oo i Lona Afio A’e faaiu, sa Ia poloaiina i latou e “O atu … ma aoao atu i nuu uma, ma papatiso atu ia te i latou i le suafa o le Tama, ma le Alo, ma le Agaga Paia.”5 Sa usitaia e Aposetolo lena faatonuga. Sa latou valaauina foi isi e fesoasoani ia te i latou e faataunuu le poloaiga a le Alii.
O le taimi nei, i lalo o le taitaiga a aposetolo ma perofeta i ona po nei, ua tuuina atu foi lena lava poloaiga i faifeautalai a Le Ekalesia a Iesu Keriso o le Au Paia o Aso e Gata Ai. O loo auauna atu na faifeautalai i atunuu e sili atu ma le 150. I le avea ai o ni sui o le Alii o Iesu Keriso, latou te taumafai e faataunuu lena poloaiga paia—na faafouina i o tatou taimi e le Alii lava Ia—e avatu le atoaga o le talalelei i atunuu uma ma faamanuiaina ai olaga o tagata i soo se mea o i ai.6
O faifeautalai i le faaiuiuga o le ta’i sefulu ma ona tupu o o latou tausaga po o le amataga o le ta’i 20, e faalē tele so latou aafiaga i ala o le lalolagi. Ae ua faamanuiaina i latou i meaalofa—e pei o le mana o le Agaga Paia, le alofa o le Atua, ma molimau i le upumoni—ua faamamanaina ai i latou o ni avefeau a le Alii. Latou te faasoa atu le tala fou o le talalelei e aumaia ai le olioli moni ma le fiafia e faavavau ia i latou uma e usiusitai i le savali. Ma o le tele o taimi, latou te faia i se atunuu ma se gagana e fou ia i latou.
E taumafai faifeautalai e mulimuli ia Iesu Keriso i mea latou te fai ma upu latou te tautala ai. Latou te talai atu Iesu Keriso ma Lana Togiola.7 Latou te aoao atu le Toefuataiga moni o le Ekalesia anamua a Keriso e ala mai i le uluai perofeta a le Alii i aso e gata ai, o Iosefa Samita.
Atonu na oulua fetaiai muamua, pe le amanaiaina foi, a matou faifeautalai. Ou te faamoemoe o le a e le fefe ia i latou ae aoao mai ai. E mafai ona avea i latou ma se punaoa na auina mai le lagi mo oe.
O le mea lena na tupu ia Jerry, o se alii Porotesano ua 60 ma ona tupu ona tausaga, e nofo i Mesa, Arisona. O le tamā o Jerry o se faifeau o le Lotu Papatiso; o lona tina o se faifeau Metotisi. I se tasi aso, na faasoa atu ai ia te ia e lana uo lelei o Pisila lona tiga ona o le maliu o lana tama i le taimi na fanau mai ai, ma le oona o le tatalaga o le la faaipoipoga i se taimi e lei mamao mulimuli ane ai. Sa tauivi Pisila o se tina ua nofo na o ia, e toafa lana fanau, tolu teine ma se tama e toatasi. Sa ia faamatala atu ona lagona loloto ia Jerry, ma sa ia ta’u atu ua mafaufau e pule i lona ola [tulou]. Faatasi ai ma le malosi uma ma le alofa na mafai e Jerry ona maua, sa ia taumafai e fesoasoani ia malamalama o ia [Pisila] e taua lona ola. Sa ia valaauliaina Pisila la te o i lana lotu, ae fai mai ua fiu o ia i le Atua.
Sa le iloa e Jerry le mea e fai. Mulimuli ane, a o fui ana laau i lona lotoa, sa tatalo lenei alii faatuatua i le Atua mo se taitaiga. A o tatalo o ia, sa ia faalogoina se leo i lona mafaufau o faapea mai, “Taofi tama la e o mai i uila.” Sa fai si faaletonu o Jerry, ma tau mafaufau po o le a le uiga. A o manatunatu o ia i lenei uunaiga faaleagaga, sa autilo atu i le auala ma vaaia ai ni alii talavou se toalua e ofutino papae ma fusiua o tietie agai mai i lona fale. Sa maofa o ia i le “talafeauga” foi o lenei mea; sa ia vaavaai atu i lo la’ua pasi ane. Ona, ia iloa lea o le tulaga lea e i ai e manaomia ona ia gaoioi, ona ia fono atu lea, “E, sole, taofi faamolemole! Ou te fia talanoa ia te oulua!”
Faatasi ai ma se vaai e le o mautinoa ae ua fiafia, sa taofi uila a nei taulelea. A o latalata atu i la’ua, sa matauina ai e Jerry e i ai a la’ua pine o igoa e ta’u atu ai i la’ua o ni faifeautalai i le Ekalesia a Iesu Keriso o le Au Paia o Aso e Gata Ai. Sa tilotilo atu Jerry ia i la’ua ma faapea atu, “Atonu e fai si ese o lenei mea, ae sa ou tatalo ma sa ta’u mai ia te au e ‘taofi tama la e o mai i uila.’ Sa ou tilotilo atu i le alatele, a o lea ua oulua i i. Pe mafai ona oulua fesoasoani mai ia te au?”
Sa soisoi faifeautalai ma sa fai atu le tasi, “Ioe, ou te talitonu e mafai.”
Sa faamatala e Jerry lona popolega mo Pisila. E lei leva ae feiloai faifeautalai ma Pisila, o lana fanau, ma Jerry. Sa latou talanoa e uiga i le faamoemoega o le olaga ma le fuafuaga e faavavau a le Atua mo i latou. Sa tuputupu ae Jerry, Pisila, ma lana fanau i le faatuatua e ala i le tatalo ma le faamaoni, o lo latou suesue i le Tusi a Mamona, ma le faaaumea agaalofa a tagata o le Ekalesia. Ua atili ai ona malosi le faatuatua o Jerry ia Iesu Keriso. Sa liua masalosaloga ma mafaufauga o Pisila e uiga i le pule i le ola, i le faamoemoe ma le fiafia. Sa papatisoina i latou ma avea ma tagata o le Ekalesia toefuataiina a Keriso.8
Ioe, e tele auala e mafai ona fesoasoani ai faifeautalai. Mo se faataitaiga, atonu e i ai nisi e fia iloa atili e uiga i o outou augatuaa. Atonu tou te iloa igoa o o outou matua ma matua matutua o o outou matua, ae faapefea matua o matua o o outou matua matutua e toavalu? Tou te iloa o latou igoa? Pe tou te fia iloa nisi mea e uiga ia i latou? Fesili i faifeautalai! E mafai ona latou fesoasoani ia te outou!9 Ua faigofie ona latou maua le tele o faamaumauga o talafaasolopito o aiga a Le Ekalesia a Iesu Keriso o le Au Paia o Aso e Gata Ai.
O nisi o outou o tagata o le ekalesia ae e le o auai i le taimi nei i le faatinoina. Tou te alolofa i le Alii ma e tele taimi e mafaufau ai e toe foi mai i Lana lafu. Ae ua outou le iloa pe faapefea ona amata. Ou te fautua atu, fesili i faifeautalai!10 E mafai ona latou fesoasoani atu ia te outou! E mafai foi ona latou fesoasoani e ala i le aoaoina o e pele ia te outou. Matou te alolofa ma faifeautalai ia te outou ma mananao e toe avatu le olioli ma le malamalama o le talalelei i o outou olaga.
O nisi o outou atonu e mananao ia iloa pe faapefea ona faatoilalo se mea ua fai ma vaisu, pe faaumiumi le ola ma olioli i le soifua maloloina e sili atu. Fesili i faifeautalai! E mafai ona latou fesoasoani atu ia te outou! Ua faaalia i suesuega tumaoti e faapea, i le tuufaatasiga, o tagata o Le Ekalesia a Iesu Keriso o le Au Paia o Aso e Gata Ai, o se tuufaatasiga o tagata maloloina. O e maliliu o nisi ia e aupito maualalo le faitauga, a e o le umi o le soifua e sili atu nai lo se isi faalapotopotoga ua lipotia mai i soo se vaega iloga na suesueina i se vaitau umi.11
Atonu e manatu nisi o outou faapea e pisi ma vevesi tele le olaga, ae o le ta’ele o o outou lagona, o loo i ai pea se lagona tiga toagaogao, e leai se taitaiga po o se faamoemoega. Fesili i faifeautalai! E mafai ona latou fesoasoani ia te outou! E mafai ona latou fesoasoani e te aoao atili ai i le faamoemoega moni o le olaga—aisea ua e i ai i lenei lalolagi ma pe o fea foi e te alu i ai pe a mavae le oti. E mafai ona e aoao i le ala e faamanuiaina ai oe e le talalelei toefuataiina a Iesu Keriso, e sili atu i lo se isi lava mea e mafai ona e mafaufau i ai i le taimi nei.
Afai e i ai sou popolega i lou aiga, fesili i faifeautalai! E mafai ona latou fesoasoani ia te oe! O le faamalolosia o faaipoipoga ma aiga e aupito sili ona taua i le Au Paia o Aso e Gata Ai. E mafai ona faatasi e faavavau aiga. Fesili i faifeautalai e aoao oe pe mafai faapefea lena mea mo lou aiga.
E mafai foi ona fesoasoani faifeautalai i lou manao mo se atamai e sili atu. E matua manaomia e le agaga o le tagata le faamalamalamaina. Pe aumai le mea moni i se falesuesue faasaienitisi po o faaaliga mai le Atua, tatou te sailia lava! E moni lava o le mamalu o le Atua o le atamai lea.12
O le faateleina o le aoao e aofia ai le atamai faaleagaga faapea foi le faaletino. Matou te faamamafaina le taua o le malamalama i tusitusiga paia. Na maua e se suesuega tumaoti talu ai nei e faapea, o le Au Paia o Aso e Gata Ai e aupito sili ona atamamai e uiga i le faa-Kerisiano ma le Tusi Paia.13 Afai e te fia malamalama atili i le Tusi Paia, malamalama atili i le Tusi a Mamona, ma maua se malamalamaaga tele atu i le usoga a tagata ma le tulaga faatamā o le Atua, fesili i faifeautalai! E mafai ona latou fesoasoani ia te oe!
E toatele outou e i ai se manao loloto e fesoasoani i tagata o loo manaomia le fesoasoani. Ona matou te mulimuli ia Iesu Keriso, o lea e faamalosia ai lava le Au Paia o Aso e Gata Ai i lena uunaiga e le uma.14 Soo se tasi lava e mafai ona aufaatasi ma i matou e fesoasoani i e matitiva ma tuuina atu le fesoasoani i e mafatia i faalavelave i soo se mea i le lalolagi. Afai e te fia auai i le faatinoga, fesili i faifeautalai! E mafai ona latou fesoasoani ia te oe!
Afai foi e te fia iloa atili e uiga i le olaga pe a mavae le oti, e uiga i le lagi, e uiga i le fuafuaga a le Atua mo oe; afai e te fia iloa atili e uiga ia Iesu Keriso, o Lana Togiola, ma le Toefuataiga mai o Lana Ekalesia e pei ona sa faavaeina ai i le amataga, fesili i faifeautalai! E mafai ona latou fesoasoani ia te oe!
Ou te iloa o loo soifua le Atua. O Iesu o le Keriso. Ua toefuatai mai Lana Ekalesia. Ma le naunautai, ou te tatalo ia faamanuia e le Atua outou taitoatasi ma o tatou faifeautalai pele taitoatasi. I le suafa o Iesu Keriso, amene.
Faaali Mau Faasino
-
1. Thomas S. Monson, “A o Tatou Toe Potopoto Faatasi Ai,” Liahona, Nov. 2010, 5–6.
-
2. Tagai Mataupu Faavae ma Feagaiga 4:3.
-
3. See Mataio 10:1; Luka 6:13; 10:1; Efeso 4:11–12.
-
4. Tagai Mataupu Faavae ma Feagaiga 1:30.
-
5. Mataio 28:19.
-
6. Tagai Mataupu Faavae ma Feagaiga 68:8; 84:62; 112:28.
-
7. Tagai 1 Korinito 2:2; 2 Nifae 25:26.
-
8. Fetusiaiga parino mai ia W. Tracy Watson, se tasi sa avea ma peresitene o le Misiona a Arizona Mesa.
-
9. O mea na ou te faaupuina ai le valaaulia e “fesili i faifeautalai,” e mafai foi ona e fesili ai i se uo e auai i le Ekalesia, mo se fesoasoani.
-
10. O le a fiafia foi aiga, uo, ma taitai o le Ekalesia e fesoasoani atu.
-
11. Tagai James E. Enstrom and Lester Breslow, “Lifestyle and Reduced Mortality among Active California Mormons, 1980–2004,” Preventive Medicine, vol. 46 (2008), 135.
-
12. Tagai Mataupu Faavae ma Feagaiga 93:36.
-
13. Tagai U.S. Religious Knowledge Survey (Pew Forum on Religion and Public Life, Sept. 28, 2010), 7.
-
14. Tagai Ram Cnaan, Van Evans, and Daniel W. Curtis, Called to Serve: The Prosocial Behavior of Active Latter-day Saints (University of Pennsylvania School of Social Policy and Practice, 2012); “Mormon Volunteerism Highlighted in New Study” (Mar. 16, 2012), http://www.mormonnewsroom.org/article/mormon-volunteerism-report; Mormons in America: Certain in Their Beliefs, Uncertain of Their Place in Society (Pew Forum on Religion and Public Life, Jan. 12, 2012), 43; Robert D. Putnam and David E. Campbell, American Grace: How Religion Divides and Unites Us (2010), 444–54.


text:
Faafesootaʻi Mai i Matou
E matou te fiafia e fesoasoani iā i latou e naunau i le Tusi Paia ma la matou galuega o loo faia i le lalolagi aoao. Ia faafesootaʻi Molimau a Ieova i lou vaipanoa e ala i se tasi o auala o loo taʻua i inei.
Vili pe tusi mai iā i matou e faaaogā ai faamatalaga o loo taʻua i lalo
Mauritius
Association Les Témoins de Jéhovah
BP 625
F-27406 LOUVIERS CEDEX
FRANCE
+33 2-32-25-25-55-55
Itula e Tatala ai le Ofisa
Aso Gafua i le Aso Faraile
8:00 a.m. i le 1:00 p.m. ma le 2:30 p.m. i le 5:30 p.m.